Beli Barangan Muslim Zaman Rasulullah S.A.W Yang Memecah Monopoli Yahudi

Ketika umat Islam berhijrah dari Mekah ke Madinah, mereka tidak membawa harta atau aset kekayaan bersama mereka. Sebaliknya mereka hanya bersehelai sepinggang untuk memulakan hidup baru di wilayah baru. Suasana ekonomi di Madinah pada ketika itu berada dalam cengkaman monopoli orang Yahudi. Mereka menguasai perdagangan antara kota, pertanian, tenunan pakaian, industri besi dan emas serta pinjaman kewangan dengan riba yang sangat tinggi.

Kisah PertamaSetelah tiba di Madinah, Rasulullah mempersaudarakan antara Muhajirin dan Ansar. Abdul Rahman bin Auf dipersaudarakan dengan Saad bin Rabi’ iaitu antara orang terkaya dalam kalangan Ansar. Saad bin Rabi’ ingin memberi salah seorang isterinya dan separuh hartanya kepada Abdul Rahman bin Auf. Namun, Abdul Rahman bin Auf menolak pelawaan itu sebaliknya berkata, “Tunjukkan aku dimanakah pasar yang paling sibuk dengan perniagaan”.

Maka Saad bin Rabi’ pun menunjukkan kepadanya Pasar Yahudi Qainuqa. Abdul Rahman bin Auf yang sebelum ini merupakan hartawan dan usahawan di Mekah terus memulakan perniagaan di pasar Yahudi itu tanpa takutkan persaingan. Antara dagangannya adalah perniagaan unta yang selama ini dikuasai oleh orang Yahudi. Beliau menjual unta dengan harga yang tidak setinggi jualan orang Yahudi.

Walaupun margin keuntungannya sedikit, namun beliau telah menarik ramai pelanggan dek kerana harga yang tidak terlampau mahal. Tetapi, setiap unta yang dijualnya tidak disertakan tali pengikat unta. Apabila banyak unta terjual, menjadi suatu keperluan kepada masyarakat untuk mendapatkan tali pengikat unta. Dari sinilah Abdul Rahman bin Auf mula membuat keuntungan dengan menjual tali pengikat unta.

Pengajaran dari kisah pertama adalah, “Peniaga Muslim perlu ada Skill & Strategi Perniagaan”. Apa yang dilakukan oleh Abdul Rahman bin Auf adalah Market Research (cari pasar paling sibuk), Trust through Branding (unta Uthman harganya tidak terlampau mahal seperti peniaga Yahudi) dan Supply & Demand (mengawal harga melalui keperluan masyarakat untuk mendapatkan tali unta).

Kisah KeduaKetika di Madinah, selain membina Masjid, antara perkara awal yang lain dibina oleh Rasulullah adalah Pasar. Oleh kerana orang Yahudi memonopoli perniagaan melalui pasar-pasar milik mereka yang antaranya ialah Pasar Qainuqa, maka Rasulullah pergi melihat pasar-pasar Yahudi di sekitar Madinah untuk melihat sistemnya. Baginda bersabda, “Bukan begini pasar kamu (Islam)”. Kemudian, baginda membina pula pasar khas untuk Muslim dengan sistem tersendiri dengan bersabda “Beginilah pasar kamu”.

Pengajaran dari kisah kedua adalah, Rasulullah menyediakan “Platform & Option” kepada para pengguna dan pembeli. Buat apa umat Islam perlu terkongkong dengan hanya pasar milik orang Yahudi jika umat Islam sendiri boleh membuat pasar sendiri dan berjual beli disitu. Kita ada pasaran dan produk sendiri. Dont play their games when we have our own.

Kisah KetigaSuatu ketika, Madinah ditimpa kemarau. Orang Madinah sangat memerlukan air, namun telaga yang memiliki air pada ketika itu dimiliki oleh seorang Yahudi bernama Ruumah. Dia mula menindas orang ramai yang memerlukan air dengan harga yang tinggi. Kemelaratan ini disampaikan kepada Rasulullah. Lalu Rasulullah bersabda, “Sesiapa sahaja antara kamu yang menyumbangkan hartanya untuk dapat membeli telaga itu, lalu mendermakannya untuk umat, maka akan mendapat Syurga Allah”

Tahu akan hal ini, Uthman bin Affan segera pergi bertemu dengan Ruumah untuk membeli telaga itu. Namun, Ruumah tidak mahu menjualnya. Maka, Uthman bin Affan menawarkan harga yang sangat tinggi untuk membeli hanya separuh dari telaga tersebut. Ruumah tidak faham bagaimana boleh telaga itu boleh dibeli separuh. Maka Uthman bin Affan berkata kepada Ruumah bahawa masyarakat akan membeli air dari Ruumah pada hari ini dan keesokkannya beli dari Uthman bin Affan pula. Begitulah seterusnya telaga ini digilir-gilirkan.

Setelah Ruumah bersetuju dengan perjanjian itu, maka Uthman bin Affan pulang kepada kaum Muslimin lalu menyeru, “Jangan beli air ketika giliran telaga itu milik Ruumah. Datanglah ambil air sepuas-puasnya ketika telaga itu jatuh pada hari giliranku”.

Maka umat Islam semua menyokong kempen tersebut sehingga menyebabkan Ruumah tidak mendapat sebarang hasil jualan pada hari gilirannya. Namun, dia melihat umat Islam boleh mengambilnya secara percuma pada hari giliran Uthman bin Affan. Lama kelamaan, Ruumah jatuh bankrap lalu Uthman datang untuk membeli seluruh telaga itu dengan harga yang rendah. Ruumah terdesak dan terpaksa menjual seluruh hak pemilikan telaga itu kepada Uthman bin Affan.

Pengajaran dari kisah ketiga adalah, “Community Support” terhadap sesuatu kempen. Sebagai pemegang kuasa pembeli dan pengguna yang kuat, mereka bersatu padu untuk mengikuti strategi kempen tersebut. Walaupun pada mulanya Uthman bin Affan terpaksa bersusah payah sedikit untuk membeli separuh telaga dengan harga yang tinggi, namun setelah kempen ini berkesan, Uthman bin Affan berjaya memiliki keseluruhan hak milik telaga ini dengan harga yang murah lalu nikmatnya dikongsi semula kepada umat Islam jua.

KesimpulanMuslim perlu menjadi peniaga yang mempunyai skill dan strategi perniagaan yang bijak. Seterusnya, Muslim perlu memiliki platform dan option tersendiri. Akhir sekali, tiada guna ada peniaga bijak dan platform disediakan tetapi tidak mendapat sambutan dan sokongan umat. Umat selaku komuniti perlulah bersama-sama membantu ekonomi sesama Muslim.

Walaupun akan mengalami kesukaran diawal usaha, namun dengan 3 keypoint utama ini, maka nikmat keuntungan dibelakang hari kelak akan kembali kepada umat Islam jua. Umat Islam kaya, zakat pendapatan tinggi, akan dikembalikan kepada asnaf-asnaf pula untuk sama-sama membentuk ummah yang mantap ekonominya. Inilah yang dinamakan JIHAD EKONOMI. RUJUKAN:


S. Kulasingam – Kecekalan Seorang Pejuang Negara

Pegawai polis yang gagah, kuat dan berani bukan sahaja wujud dalam filem-filem yang ditayangkan di layar perak tetapi juga dalam dunia realiti ini. Mungkin anda fikir bahawa hanya filem-filem Hollywood mahupun Bollywood sahaja yang mampu memaparkan aksi pegawai-pegawai yang sungguh mengagumkan dan tidak masuk dek akal. Benar, pegawai polis sehebat itu wujud juga di negara kita ini.

Mendiang DSP S. Kulasingam, bekas Ketua Jabatan Siasatan J3nayah Johor dan bekas Timbalan Ketua Jabatan Siasatan J3nayah Kuala Lumpur merupakan seorang pegawai polis yang amat digeruni penj3nayah-penj3nayah pada sekitar tahun 1970.

Kerjaya kepolisan mendiang Kulasingam bermula pada tahun 1951 apabila beliau yang baru sahaja berumur 19 tahun menyertai pasukan polis sebagai seorang Inspektor Percubaan. Pada usia yang sangat muda, mendiang menyerlahkan kemampuannya dalam bidang kepolisan dengan menyelesaikan pelbagai kes.

Bukan itu sahaja, sifat kepimpinan yang sememangnya sudah mengalir dalam darah mendiang juga telah membuatkan namanya melonjak naik dalam kalangan pegawai atasan. Hal ini membantu beliau untuk menjadi Asisten Suprintenden 6 tahun kemudian pada usia 25 tahun.

Beliau terus melonjak lagi dalam kerjaya kepolisannya apabila dilantik pula menjadi Timbalan Ketua Jabatan Siasatan J3nayah Kuala Lumpur tidak lama kemudian selepas beberapa tahun dilantik pula menjadi Ketua Jabatan Siasatan J3nayah Johor.

Keberanian & Kecekalan Kulasingam

Bila disebut nama mendiang DSP Kulasingam, sudah semestinya kisah beliau menangkap penj3nayah terkenal negara, Botak Chin akan terpapar dalam minda masing-masing. Manakan tidaknya, mendiang telah terlibat dalam hampir kesemua operasi memburu Botak Chin dan rakan-rakan jen3yahnya yang pada masa itu sangat aktif dalam melakukan r0mpakan bersenjata di sekitar ibu kota Kuala Lumpur. Ini membuatkan mendiang amat dibenci oleh Botak Chin dan rakan-rakan jen3yahnya.

Kebencian Botak Chin yang mendalam terhadap mendiang Kulasingam kemudian menjurus kepada cubaan bvnuh terhadap DSP Kulasingam. Mendiang dit3mbak sebanyak 11 kali t3mbakan dalam sebuah serangan hendap oleh Botak Chin di persimpangan lampu isyarat di Jalan Davis pada tahun 1975.

Namun begitu, mendiang tidak terkorban dalam serangan hendap tersebut dan telah memandu terus dalam keadaannya yang teruk dit3mbak ke Balai Polis Cheras yang berada tidak jauh dari kawasan insiden tersebut berlaku.

Sejurus daripada insiden tersebut, pasukan polis terus menubuhkan sebuah pasukan yang dikhaskan bagi memburu penj3nayah ‘gila’ tersebut. Pasukan yang dinamakan sebagai ‘Magnificent 12’ ini dianggotai oleh 12 orang pegawai-pegawai dan detektif-detektif terbaik yang berada dalam pasukan polis pada ketika itu. Botak Chin berjaya ditumpaskan pasukan tersebut dalam sebuah serbuan ke atas tempat persembunyiannya di sebuah kilang papan di Jalan Ipoh, Kuala Lumpur.

Selain daripada itu, mendiang DSP Kulasingam juga pernah dit3mbak ketika beliau dan rakan-rakan setugasnya menyerbu sebuah rumah yang didiami sekumpulan per0mpak yang baru sahaja mer0mpak kedai emas di Petaling Jaya. Mujur sekali mendiang yang dit3mbak di perut pada kejadian itu tidak mengalami keceder4an yang begitu serius. Lebih beruntung lagi, dalam serbuan yang dilaksanakan mendiang dan rakan-rakan setugasnya, mereka berjaya menumpaskan kumpulan per0mpak dan merampas kesemua hasil r0mpakan di kedai emas tersebut.

Kisahnya diserang penj3nayah tidak terhenti di situ, mendiang Kulasingam juga pernah disimbah 4sid oleh penj3nayah yang kemudian menyebabkan mendiang mengalami keceder4an yang parah hasil daripada serangan tersebut. Bukan itu sahaja, mendiang juga pernah hampir dit3tak oleh seorang lelaki yang meng4muk dalam satu operasi di Sarawak. Dalam operasi di Sarawak juga, mendiang hampir dit3mbak dalam satu serangan yang meng0rbankan soerang rakan setugas mendiang.

Kesemua ini tidak sedikit pun mematahkan semangat mendiang DSP S. Kulasingam dalam melaksanakan tugasnya membanteras j3nayah sebagai seorang pegawai polis. Mendiang terus cekal dengan segala rintangan yang dihadapi kerana mendiang menganggap yang segala rintangan yang dihadapinya itu merupakan lumrah dalam kerjaya sebagai anggota polis. Beliau akhirnya bersara pada tahun 1985 setelah 34 tahun mencurahkan jasa dan bakti dalam pasukan polis.

DSP Kulasingam meneruskan kehidupan selepas bersaranya seorang diri di sebuah pangsapuri di Johor Bahru kerana beliau tidak pernah berkahwin bersama sesiapa semasa masih bertugas sebagai anggota polis mahupun setelah bersara. Keberanian dan semangatnya yang cekal semasa bertugas dalam pasukan polis harus dijadikan contoh kepada setiap lapisan masyarakat dalam menjalani kehidupan seharian yang semakin hari semakin mencabar ini.

Mendiang menghembuskan nafasnya yang terakhir pada tanggal 30 November 2007 setelah ditahan di hospital selama 2 bulan akibat dari masalah paru-paru yang dihadapinya. M4yat mendiang DSP S. Kulasingam dibawa ke Seremban pada pagi berikutnya untuk upacara pengebumian. Semoga segala jasa dan curah bakti mendiang dalam membanteras j3nayah di negara ini terus terpahat dalam sejarah negara.

RUJUKAN :

1. VAT 69 – Perjuangan Semalam (2013). MENDIANG DSP. S. KULASINGAM – “THE CR*ME BUSTER”. https://zh-cn.facebook.com/403142033068693/photos/mendiang-dsp-s-kulasingam-the-crime-busterbekas-timbalan-ketua-jabatan-siasatan-/548808365168725/

2. Lobak Merah (2018). Jenayah: DSP Kulasingam ‘Unsung Hero’ tumpaskan Botak Chin, Hampir Terbvnuh Disimbah Asid. https://lobakmerah.com/jenayah-dsp-kulasingam-unsung-hero-tumpaskan-botak-chin-hampir-terbvnuh-disimbah-asid/

3. VOCKET (2016). ‘The Magnificient 12’ Kumpulan Polis Terbaik Tumpaskan Botak Chin. https://www.thevocket.com/the-magnificient-12-kumpulan-polis-terbaik-tumpaskan-botak-chin/

4. The Star Online (2007). Kulasingam d*es at 77. https://www.thestar.com.my/news/nation/2007/11/30/kulasingam-d*es-at-77/

Artikel dikirimkan oleh Sang Taming Marhaen untuk The Patriots.


Langit Menjadi Saksi Perdagangan Islam Dengan Viking

Nabi Muhammad SAW dilahirkan dalam sebuah masyarakat yang sangat berpotensi. Cuma masyarakat ini digelumangi bebanan lembah pembodohan. Inilah punca zaman pra-Islam dianggap jahiliyah.

Kerana bangsa Arab di rantau ini mempunyai harta kekayaan tetapi dengan sistem yang tidak adil dari segi pengagihan. Kalangan pembesar pula bagaikan tidak tahu malu meneruskan sikap jahil angkara kebodohan diwarisi secara sistemik.

Memang benar, bukan semua bandar ditenggelami kejahilan. Tetapi kawasan berkaitan dengan baginda Muhammad SAW sememangnya terjejas teruk angkara benih jahiliyah.

Sudah berpindah sekalipun, puak jahil masih meηgαηcαm keselamatan dan kesejahteraan kawasan baginda. Selepas pemergian baginda, puak Arab mencuba nasib untuk kembali ke cara lama. Namun empat sahabat berjaya mengemudikan negara ke lembah sepatutnya.

Dan apabila mencapai kestabilan, khilafah-khilafah susulan menikmati kekayaan luar biasa sampai ke tahap elemen kejahilan sudah bukan lagi masalah besar ummah. Semua tahu umat Islam suka berdagang.

Itulah punca khilafah bertambah kaya, dengan ramai tidak jemu merantau untuk berdagang. Tetapi sejauh manakah jaringan perdagangan ini?

Penemuan Arkeologi Yang Membuktikan Perdagangan

Kalau ikut cara lama, kena belek catatan sejarah untuk tahu jaringan perdagangan. Satu saja masalah dengan cara ini: pedagang silam kena catat. Tiada catatan, maka tiadalah sumber.

Sekarang ada cara baru. Cari dan gali. Sekitar 1970-an misalnya, saintis di Sweden menggali sebuah kυbυr silam. Mereka mengkaji habis tentang mαγαt wanita yang ditanam situ.

Namun mereka tidak tengok baju yang dipakai pada mαγαt tersebut… sampailah 2010-an, apabila seorang pakar arkeologi pakaian (textile archaeologist) bernama Dr. Annika Larsson datang buat katalog.

Larsson menemui nama ALLAH dan Ali pada pakaian wanita tersebut (Anderson, 2017). Bermakna pakaian Arab dibawa merentasi laut ke bumi Viking.

Dalam sebuah kajian bersama pihak Muzium Southwest Jutland pula, kumpulan arkeologi menemui bukti lain.

Mereka menggali di sebuah kota perdagangan Viking iaitu Ribe. Tujuan penggalian ini adalah untuk mengenal pasti barangan yang masuk keluar daripada pasar besar di Ribe. Kemungkinan cara ini boleh mendedahkan rangkaian perdagangan silam yang sudah lama ditelαη zaman.

Tentu sekali alat pentarikhan radiokarbon penting dalam kajian ini. Sebelum ini ketepatan radiokarbon mungkin menjadi faktor penghalang. Tetapi pada tahun 2012, saintis Jepun bernama Fusa Miyake menemui sesuatu yang menarik tentang Matahari.

Sekadar pengetahuan: Matahari sentiasa melepaskan radiasi elektromagnetik yang dipanggil suar suria (solar flare). Peristiwa suar suria ini meninggalkan jejak pada langit di Bumi (Scifo, et al., 2019). Untuk faham macam mana jejak ini ada pada langit, tengok bulatan-bulatan pada tunggul pokok.

Agaknya orang ramai tahu yang bulatan ini memudahkan saintis ukur usia pokok. Dendrokologi (kajian pokok) sebegini banyak membantu kajian arkeologi dari segi ketepatan tarikh.

Sekadar contoh marhaen: rangka seorang manusia ditemui dalam keadaan melecυr teruk. Keliling rangka ini ada pokok serba tua. Ujian radiokarbon boleh membuat anggaran tahun kebαkαrαn yang membυnυh manusia tersebut.

Tetapi kejadian kebαkαrαn akan meninggalkan kesan pada bulatan pokok. Jadi dengan dendrokologi, saintis boleh kira tahun jauh lebih tepat.

Dua Kajian Bersatu Padu

Dalam konteks ini, radiokarbon pada langit menjadi bulatan pokok. Suar suria pula mempengaruhi radiokarbon. Jadi saintis ibaratkan menemui kaedah pentarikhan mirip formula “arkeologi + dendrokologi” dengan menggunakan radiokarbon.

Maka pepatah ‘langit menjadi saksi’ seolah-olah bertambah benar, kerana saintis belajar tentang perdagangan khilafah Islam dengan aktiviti maritim Viking… dengan menggunakan sisa radiokarbon.

Menurut fakta sejarah, perdagangan Islam bertambah pesat antara tahun 750 hingga 1000. Ketika itu juga bangsa laut di Scandinavia berlayar untuk mengambil kesempatan.

Dalam tempoh 250 tahun, perhubungan globalisasi antara mereka bertambah akrab dengan dakapan antara empayar Islam dan orang laut Viking.

Mereka bertemu di kota-kota tertentu di setiap pelusuk Afrika-Eropah yang berada dibawah kedaulatan, naungan dan juga peηjαjαhan khilafah (Philippsen, et al., 2021).

Sepanjang tempoh itu juga, berlaku suar suria yang meninggalkan jejak pada langit dalam bentuk radiokarbon.

Katakanlah pada tahun 760, berlaku suar suria yang meninggalkan kesan “ABC” pada langit. Hasil galian daripada tapak arkeologi tertentu mengeluarkan artifak daripada tahun 760. Kesan “ABC” yang sama akan ditemui pada artifak tersebut.

Tahun 770 pula berlaku satu lagi suar suria. Kesan kali ini “DEF”. Artifak daripada tahun 770 pun akan mengandungi kesan radiokarbon “DEF”.

“ABC” dan “DEF” ini hanyalah analogi sahaja untuk memudahkan pemahaman. Maksud di sini senang saja. Suar suria menganggu langit dengan kesan radiokarbon. Saintis mengenal pasti kesan radiokarbon tersebut pada artifak ditemui.

Suar suria kerap berlaku sepanjang perdagangan Islam dan Viking antara tahun 750 hingga 1000. Jadi saintis berpandukan radiokarbon yang berlaku kerana suar-suar ini… yang juga terdapat pada artifak Islam-Viking untuk mengira tarikh lebih tepat.

RUJUKAN:

Anderson, C. (2017, Oktober 14). ‘Allah’ Is Found on Viking Funeral Clothes. The New York Times.

Philippsen, B., et al. (2021). Single-year radiocarbon dating anchors Viking Age trade cycles in time. Nature.

Scifo, A., et al. (2019). Radiocarbon production events and their potential relationship with the Schwabe cycle. Scientific Reports. 9 (17056).


Macam Mana Singa Hidup Sebagai Pemangsa?

Singa Afrika ialah pemangsa karnivor yang terbesar yang ada di
Afrika. Mereka tergolong dalam keluarga kucing dan yang terbesar dalam
kumpulan. Badan mereka sekitar 1.4 meter panjang dengan kepanjangan ekornya 67
ke 100 cm. Mereka ialah mamalia yang hidup dalam kumpulan yang dikenali sebagai
pride dan satu-satunya kucing yang memaparkan dimorfisme seksual, iaitu singa
jantan dan singa betina boleh dibezakan dengan mudah melalui penampilan dan
tingkah laku fizikalnya.

Setiap haiwan perlu menyesuaikan diri secara fizikal dan tingkah laku untuk terus hidup dalam persekitaran tertentu. Singa Afrika juga telah menyesuaikan diri mereka untuk membantu mereka bertahan dalam jangka masa yang panjang. Adaptasi singa Afrika boleh dibahagikan kepada dua kategori, iaitu fizikal dan tingkah laku. Struktur badan jatuh di bawah kategori fizikal, manakala tindak balas atau tingkah laku haiwan kepada ransangan luar berada di bawah kategori tingkah laku.

Adaptasi Fizikal

Kuku besar dan tajam adalah salah satu penyesuaian terbaik singa
Afrika. Mereka menggunakan kuku tajam mereka untuk menangkap mangsa dan
mencarik daging daripada tubung mangsa. Cakar yang tajam juga digunakan untuk
pertahanan dan memaparkan kekuatan kepada haiwan lain. Kuku juga berperanan
sebagai pencengkam untuk singa supaya mereka dapat berlari dengan pantas secara
mudah.

Penyesuaian yang paling ketara dan menarik ialah giginya yang
tajam. Seperti karnivor lain, singa juga bergantung kepada daging untuk
memenuhi keperluan pemakanan mereka. Gigi yang tumpul tidak mampu memberikan
cengkaman untuk mengoyak dan mengunyah daging. Oleh itu, singa mempunyai gigi
yang tajam supaya mereka tidak mempunyai masalah untuk memakan makanan terutama
daging yang liat. Selain itu, kegunaan gigi yang tajam juga adalah sebagai
pertahanan. Dalam pertarungan, gigi membantu mereka untuk terus hidup.

Misai Singa

Misai bertindak sebagai pengesan dan membolehkan haiwan itu
merasakan persekitarannya, dan mencari jalan keluar melalui tempat yang sempit.
Apabila seekor singa sedang memburu, misai-misai ini membantu ia merasai
mangsanya. Ini juga dapat membantu sama ada ia boleh muat ke kawasan tertentu
atau tidak.

Singa Afrika mempunyai bulu berwarna keperang-perangan di badan
mereka. Warna bulu ini adalah penyesuaian untuk memenuhi keperluan tertentu
seperti membantunya bercampur dengan warna di sekitar yang menghalang
penyamarannya. Sekiranya warna bulunya berbeza, maka sukar bagi singa untuk
bertahan hidup di padang rumput.

Adaptasi Tingkah laku

Ini adalah cara singa menyesuaikan diri untuk berkomunikasi dengan kumpulan mereka. Singa berdengung apabila berpuas hati, dan menghembuskan udara apabila mendekati antara satu sama lain. Mendengus adalah bunyi yang mereka hasilkan untuk terus berhubung apabila mereka bergerak dari satu kawasan ke tempat yang lain.

Singa betina mengaum untuk melindungi anak-anak mereka daripada haiwan lain atau ketika mereka memanggil singa betina lain untuk membantu menangani penceroboh. Singa jantan pula mengaum untuk memberitahu lokasi mereka, menonjolkan kekuatan dan sebagai isyarat kepada haiwan lain untuk menjauhi kawasan pride.

Singa merupakan spesis nokturnal dan lebih suka memburu pada waktu gelap. Mereka sering memburu makanan secara berkumpulan dan pemburuan ini dilakukan oleh singa betina. Kekuatan sesebuah kumpulan singa biasanya ditentukan dengan jumlah makanan yang dimiliki oleh pride itu.

Salah satu sebab yang lain mengapa singa gemar memburu pada waktu malam adalah kerana singa cepat letih disebabkan badannya yang terlalu berotot. Itulah sebabnya mereka menghabiskan hampir 20 jam sehari untuk berehat. Memburu pada waktu malam juga memberikan kelegaan daripada cuaca panas pada waktu siang hari.

Ibu singa menjaga anak-anak dan menyembunyikan mereka daripada
haiwan lain selama kira-kira 8 minggu. Singa-singa betina akan membentuk
pasukan ‘pengasuh’ dan menjaga anak-anak singa lain semasa ketiadaan ibu
mereka. Dalam situasi tertentu yang terdesak ketika makanan tidak mencukupi,
ibu-ibu akan meninggalkan anak-anak dan pride. Ini dilakukan supaya singa
betina yang lain akan kekal dalam pride dan dapat melahirkan anak pada masa
akan datang apabila pride itu mempunyai makanan yang cukup untuk semua
anggotanya.

Seperti manusia, singa mengajar anak-anak muda cara untuk hidup dan bertahan di dunia luar. Pada saat anak mencapai umur 3 bulan, ibu mengajar anaknya memburu makanan. Anak muda memerhatikan singa dewasa dan belajar  untuk mencari dan memburu mangsanya.

Anak singa menjadi pakar dalam memburu hanya selepas mereka berusia 2- 3 tahun. Anak-anak singa jantan terpaksa berpindah dari pride selepas 2 tahun, dan mencari pride baharu untuk diri mereka sendiri. Singa betina tinggal di dalam pride untuk melahirkan anak sendiri pada masa akan datang.

Singa Afrika berhadapan dengan situasi pengurangan populasi
sebanyak 30 % disebabkan oleh pembunuhan. Bahkan dikhuatiri jumlahnya akan
semakin berkurangan disebabkan oleh perubahan cuaca ekstrem yang mana spesis
tersebut masih belum dapat mengadaptasikan diri dengannya. Walaubagaimanapun,
penyesuaian yang disebutkan di atas telah membantu mereka untuk menghadapi
situasi yang sukar pada masa lalu dan bertahan di tanah Savana.


Pedang Samurai – Khazanah Nasional Jepun

Bagi
setiap pahlawan, pasti ada senjata khas khusus untuk mereka. Senjata sebegini
bukan saja melambangkan identiti kepahlawanan sesebuah bangsa atau tamadun
tetapi juga menaikkan status pahlawan-pahlawan yang menggunakannya sebagai
legenda. Di Jepun, pedang samurai atau lebih tepat pedang katana menjadi igauan
ngeri musuh-musuh mereka kerana ketajaman bilahnya dan kepantasannya sama ada
di medan pertempuran atau perlawanan sesama samurai. Hari ini, ia dianggap sebagai
sebagai sebahagian daripada khazanah nasional Jepun yang tidak ternilai
harganya. Tetapi bagaimana ia bermula?

Amakuni dan pedang samurai
pertama

Pada
era awal Jepun, pahlawan-pahlawan masih menggunakan pedang biasa menggunakan
reka bentuk pedang China. Pedang ini memang berguna di medan perang tetapi ia
mudah rosak atau lebih tepat sentiasa patah bila cuba digunakan ke atas perisai
atau topi pelindung tentera musuh. Dan ini menjadi masalah besar kepada tentera
Jepun terutama bila berhadapan dengan tentera penceroboh asing semasa tempoh
Asuka. Kualiti pedang sebegini bukan saja mencetuskan kehampaan dalam kalangan
tentera tetapi juga menimbulkan kemurkaan maharaja ketika itu Mommu yang
memerintah antara 683 hingga 707 Masihi.

Pasukan
pembuat pedang untuk pihak tentera diketuai Bapa Pedang Samurai Amakuni
Yasutsuna. Seperti biasa, beliau dan anaknya Amakura memerhatikan pasukan
tentera maharaja pulang dari medan pertempuran dari bengkel mereka dan jika
kelibat mereka disedari Mommu, baginda akan memberi tanda pengenalan. Tetapi
kali ini, sesuatu yang berbeza berlaku. Mommu enggan memberi isyarat pengenalan
biasa yang dikenali oleh Amakuni dan ini menimbulkan tanda tanya dalam dirinya.
Selepas melihat separuh daripada tentera baginda membawa pedang yang patah,
beliau sedar Mommu sebenarnya murka dengan kualiti pedang yang dihasilkan
sekaligus menambah rasa gundah dalam dirinya.

Semua
pedang yang patah itu dibawa balik ke bengkelnya untuk dikaji dan menurut
legenda, Amakuni tidak makan dan minum selama seminggu sebelum mengenalpasti
punca pedang-pedang itu patah dan memikirkan cara menghasilkan pedang yang
berkualiti. Ilham untuk menghasilkan pedang yang lebih berkualiti ini datang
dalam bentuk semangat yang bernama Kami. Kami datang dalam bentuk sebilah
pedang melengkung dengan satu mata yang tajam dan itu sudah cukup mendorong dua
beranak itu memulakan asas penghasilan pedang yang akan membentuk sejarah Jepun
untuk abad-abad seterusnya.

Menurut
legenda, Amakuni dan Amakura berkurung dalam bengkel tempa mereka selama
sebulan dan amat berhati-hati dalam proses pembuatan pedang baru ini. Beliau
memilih bijih besi yang terbaik mutunya untuk dikerjakan dalam bentuk besi atau
tamahagane yang berkualiti sebelum ia dibentuk menjadi pedang berdasarkan imej
mimpinya. Walaupun cubaan ini dianggap mustahil dan gila oleh pembuat pedang
lain, itu tidak mematahkan semangat dua beranak ini untuk menghasilkan
pedang-pedang berkualiti khusus untuk tentera maharaja.

Tidak
lama selepas itu, angkatan perang Mommu sekali lagi terlibat dalam satu
peperangan pada musim bunga. Dan seperti biasa, rutin Amakuni untuk
memerhatikan tentera-tentera samurai yang pulang. Bezanya kali ini, tiada satu
pun pedang daripada 31 bilah pedang yang dihasilkannya patah di medan
peperangan. Dan apabila Mommu melepasi dua beranak itu, baginda bertitah, “Kamu
merupakan pembuat pedang yang handal. Tiada satu pun pedang yang kamu hasilkan
patah dalam pertempuran itu.” Titah baginda nyata menggembirakan Amakuni dan
kehidupan mereka sekali lagi penuh dengan keceriaan. Tidak diketahui bila
Amakuni meninggal dunia tetapi legenda ada menyebut bahawa beliau meraih
kehidupan abadi dari sejumlah besar darah yang ditumpahkan dari bilah pedang
yang dihasilkannya.

Proses penghasilan pedang

Yang
pasti, pembuatan pedang samurai bukan sesuatu yang mudah seperti didedahkan
oleh pembuat pedang paling hebat dalam sejarah Jepun, Masamune. Masamune atau
nama sebenarnya Goro Nyudo Masamune sedar seseorang samurai memerlukan pedang
yang bukan saja tajam tetapi juga mampu bertahan semasa dalam peperangan. Bagi
mengatasi cabaran metalurgi ini, pembuat-pembuat pedang seperti Masamune
menggunakan empat jenis batang besi. Besi pertama ialah besi lembut yang
melindungi bilah dari patah, dua besi keras untuk melindunginya dari bengkok
dan sebatang keluli untuk ditajamkan.

Semua
batang besi ini dipanaskan sehingga mencecah 2,500 darjah Fahrenheit (1371.1
darjah Celsius) dan diketuk sehingga menjadi sebatang besi berbentuk segi empat
tepat untuk menghasilkan bilah besi tamahagane yang terkenal. Pembuat pedang
menarik keluar bilah katana daripada api dan dimasukkan sekejap dalam air untuk
penyejukan pantas. Memandangkan teras dalam pedang mengandungi sedikit amaun
karbon, ia akan mengecut sekaligus membentuk lengkungannya yang terkenal. Dari
situ, bilah akan diasah sehingga menjadi tajam dan besi lembut yang terkandung
di dalamnya menjadikan ia tidak mudah patah bila digunakan. Proses tempaan yang
istimewa ini membentuk Hamon atau garis perbezaan pada bilah pedang yang teguh.

Proses
pembuatan pedang amat penting sehinggakan sami-sami Shinto dipanggil untuk
merestui sesebuah proses termasuk proses penyucian secara spiritual si pembuat
pedang. Pembuat pedang katana ini dianggap artisan yang mahir dalam bidang
mereka dan seperti mana samurai, pelbagai mitos turut menyelubungi mereka.
Untuk menguji sama ada pedang yang dihasilkan benar-benar berkualiti, ia akan
diuji melalui satu proses yang dipanggil tameshigiri (ujian memotong). Ujian
ini dilakukan oleh seorang samurai yang mahir di mana mereka akan memotong
mayat atau banduan penjenayah hidup. Hari ini, ia digantikan oleh tikar tatami
yang mempunyai isi padu sama dengan mayat. Atau dalam sesetengah kes, bagi
menguji sama ada ia mampu bertahan atau tidak bila bila terkena peluru.

Boleh
rujuk dua jenis ujian pedang katana yang dilakukan dalam rancangan History,
Forged in Fire:

1.
Ujian membelah peluru: https://www.youtube.com/watch?v=6Hasi-giZck

2.
Ujian patung gel dan tatami: https://www.youtube.com/watch?v=3cxygMy4ajI

Perkembangan pedang samurai

Pedang
samurai mempunyai keperluan berbeza-beza mengikut tempoh era yang berlaku di
Jepun. Semasa era Kamakura (1185-1333) dan Muromachi (1336-1573) merupakan satu
tempoh yang penting kerana menyaksikan Jepun diserang oleh pihak asing termasuk
tentera Mongol. Bagi membolehkan para samurai dapat mempertahankan tanah air
mereka dengan jayanya, mereka memerlukan pedang yang bukan saja berkualiti
tetapi juga berfungsi di medan peperangan. Pada abad ke-15, terdapat 3,550
orang pembuat pedang yang menghasilkan pedang yang berkualiti dan artistik
untuk kegunaan samurai.

Satu
kerisauan timbul bagi tentera berkuda ialah kesukaran mereka mengeluarkan
pedang dari sarungnya semasa menunggang kuda. Bagi mengatasi masalah itu,
sesetengah pembuat pedang menghasilkan pedang yang boleh digunakan tentera
berkuda yang dipanggil tachi. Tachi amat digeruni oleh pihak musuh kerana reka
bentuk dan keberkesanan sudut potongannya membolehkan tentera berkuda menyerang
musuh dengan satu tangan sahaja walaupun dalam keadaan menunggang kuda. Tetapi
selepas dua tempoh ini, populariti senjata api dan ketiadaan konflik besar mula
mengurangkan keperluan memiliki pedang samurai.

Tetapi
semasa era Hideyoshi Toyotomi dan Keshogunan Tokugawa, pedang samurai kembali
menjadi popular. Semasa era Toyotomi, samurai dibenarkan membawa pedang mereka
bersesuaian dengan statusnya sebagai individu kelas atasan dalam hierarki
masyarakat ketika itu. Sebelumnya, semua orang boleh memiliki pedang samurai
tapi selepas dua era itu, hanya samurai sahaja yang dibenarkan membawanya. Manakala
semasa era Edo/Tokugawa, mereka mula menggubal peraturan berkenaan jenis pedang
yang berbeza dan panjang bilah pedang yang dibenarkan. Selain katana, samurai
juga membawa sebilah pedang lain bernama wakizashi sebagai pedang tambahan
mereka. Wakizashi digunakan untuk pertempuran jarak dekat, pemenggalan kepala
dan upacara seppuku (ritual bunuh diri). Berbeza dengan katana, wakizashi boleh
dibawa anggota kelas masyarakat lain termasuk golongan pedagang sebagai alat
perlindungan dari serangan perompak.

Lambang agama tersembunyi

Selain
sebagai alat mempertahankan diri, siapa sangka pedang samurai yang dibawa para
samurai turut membawa konotasi berbeza: simbol pilihan agama mereka. Pada abad
ke-16, mubaligh-mubaligh Kristian mula menyebarkan ajaran agama itu di Timur
Jauh dari Melaka hingga ke Jepun. Apabila ia diperkenalkan kepada penduduk
tempatan terutama di Jepun, ia mendapat sambutan baik termasuk dari golongan
samurai. Tetapi itu tidak bertahan lama apabila Toyotomi mengharamkan ajaran
Roman Katolik pada tahun 1587 sebelum disusuli oleh arahan pengusiran keluar yang
dilaksanakan semasa era Hidetada Tokugawa.

Ini
memaksa komuniti Kristian Jepun mengamalkan ajaran agama mereka secara rahsia.
Ketika itu, terdapat 300,000 orang Jepun yang mengamalkan ajaran itu. Mereka
yang enggan tunduk kepada arahan yang dikeluarkan akan diseksa dan dibunuh. Ada
juga yang diusir keluar ke Manila atau Macau tetapi kebanyakannya dipaksa untuk
meninggalkan Jepun secara sukarela. Mana yang masih tinggal mengamalkannya
secara rahsia termasuk golongan samurai. Sebagai bukti mereka tunduk tetapi
pada masa sama mengamalkan ajaran Kristian, penghadang pedang mereka diukir
dengan simbol-simbol salib tersembunyi. Ini berdasarkan penemuan 48 bilah
pedang milik samurai Kristian dan lebih 10 daripadanya dihasilkan semasa era
Sengoku.

Perang Dunia Kedua (WWII)

Selepas
berlakunya era Pemulihan Meiji yang turut menyaksikan penamatan pemerintahan
Keshogunan Tokugawa, itu juga turut menandakan pengakhiran era samurai. Samurai
kini digantikan oleh tentera-tentera Jepun yang moden di mana baju perisai samurai
digantikan dengan uniform tentera Barat dan pedang digantikan dengan senjata
api moden. Bagi para pembuat pedang, tempoh tersebut dianggap satu bencana
kepada mereka dan ramai menyangka era pedang samurai sudah berakhir.

Tetapi
semua itu berubah semasa era Showa dan WWII. Pedang murata yang menjadi gantian
pedang samurai tradisional mengalami proses transformasi kepada Kyu Gunto,
dengan mengambil gaya pedang lengkung Amerika Syarikat dan hulu pedang yang
diikat. Namun antara 1935 hingga 1945, pedang Shin Gunto pula menjadi simbol
pangkat ketenteraan anggota Tentera Maharaja Jepun (IJA). Pedang ini meminjam
reka bentuk pedang tachi yang dibawa para samurai dan kelihatan seperti pedang
katana kecil. Tidak seperti pedang katana dan tachi yang menjadi igauan ngeri
musuh-musuh samurai, ia hanya berperanan sebagai alat kehormatan tentera.

Selepas
tamat perang, pemilikan pedang samurai diharamkan sehingga tahun 1953.
Mana-mana pedang samurai yang ada dalam pemilikan harus diserahkan kepada pihak
tentera Amerika, satu tindakan yang nyata menimbulkan kemarahan rakyat Jepun
terutama golongan bangsawan. Bagi rakyat Jepun terutama golongan bangsawan,
penyerahan pedang samurai seolah-olah merosakkan legasi sejarah keluarga mereka
terutama bagi yang memiliki pedang buatan Masamune. Malah, Tokyo sendiri
menyifatkan Honjo Masamune sebagai satu warisan negara yang tidak ternilai
harganya. Bagi pihak Amerika, ia hanya sekadar senjata tajam yang boleh
digunakan dan harus dilupuskan. Sebagai tanda kerjasama dan contoh kepada orang
lain, Iemasa Tokugawa membawa pedang samurai buatan Masamune terkenal yang
dipanggil Honjo Masamune pada Disember 1945 ke seberang Atlantik. Tetapi sejak
itu, nasib pedang berkenaan tidak diketahui dan hilang dari peredaran masa.

Sebut
pasal pedang Masamune, ia masih ada di beberapa tempat termasuk Muzium Negara
Kyoto. Tetapi di Missouri atau lebih tepat Perpustakaan Harry Truman pernah
menempatkan salah satu pedang pembuat pedang paling hebat dalam sejarah Jepun.
Pedang Masamune itu berusia 700 tahun dan dalam keadaan hampir sempurna ini
merupakan hadiah Jeneral Walter Krueger kepada Truman yang didapati daripada
sebuah keluarga Jepun sebagai sebahagian daripada syarat penyerahan kalah
Jepun. Tetapi beranganlah untuk melihat kelibat pedang ini dalam pameran
perpustakaan tersebut. Ini kerana pada tahun 1978, pedang tersebut dicuri oleh
sekumpulan pencuri dan masih tidak dijumpai sehingga hari ini.

Sementara
pedang Shimazu Masamune pula yang dikatakan hilang selama 150 tahun kini
menjadi salah satu bahan pameran Muzium Negara Kyoto. Pedang ini pada asalnya
merupakan hadiah kepada kerabat Maharaja Komei pada tahun 1862 sebagai hadiah
perkahwinan. Pedang ini kemudiannya dimiliki oleh keluarga Kenoe, sebuah
keluarga aristokrat yang mempunyai hubungan rapat dengan keluarga diraja selama
beberapa generasi. Selepas seorang penderma berjaya mendapatkan pedang
tersebut, pedang buatan Masamune ini didermakan kepada Muzium Negara Kyoto dan
terus kekal di situ sehingga hari ini.

Pada
tahun 1960, Persatuan Pemuliharaan Pedang Jepun ditubuhkan dengan tujuan
memelihara dan memulihara tradisi pembuatan pedang samurai termasuk penghasilan
besi tamahagane yang diperlukan untuk menghasilkan pedang katana yang asli. Hari
ini, pembuat pedang yang berlesen mesti menghasilkan pedang katana menggunakan
kaedah pembuatan sama yang dilakukan satu milenia yang lalu. Dan bagi
memastikan tiada lagi pedang samurai dibawa ke luar negara, pedang katana
diisytiharkan sebagai satu warisan negara dan sebarang cubaan membawa keluar
adalah dilarang sama sekali.

Dalam
budaya popular, pedang katana menjadi senjata tajam yang popular dalam filem
dan televisyen. Bagi peminat Akira Kurosawa, sudah pasti ramai yang masak
dengan filem Seven Samurai. Seven Samurai bukan saja menampilkan koreografi
pertarungan pedang yang menarik tetapi juga memperlihatkan ia sebahagian
daripada perwatakan samurai itu sendiri bersesuaian dengan falsafah Bushido
mereka. Sesetengah watak fiksyen terus mempopularkan penggunaan senjata ini
dari Michonne (The Walking Dead) hinggalah Deadpool (Marvel), Snake Eyes dan
Storm Shadow (francais G.I Joe).

SUMBER

1.
Sutherland, A. (2017). Many Samurai Had Swords With Secret Crucifixes And
Hidden Christian Symbols To Avoid Persecution. AncientPages.com. http://www.ancientpages.com/2017/01/10/many-samurai-swords-secret-crucifixes-hidden-christian-symbols-avoid-persecution/

2.
Sutherland, A. (2018). Katana ‘Soul Of The Samurai’ – Most Famous Japanese
Sword With Long Tradition. AncientPages.com. http://www.ancientpages.com/2018/04/12/katana-soul-of-the-samurai-most-famous-japanese-sword-with-long-tradition/

3.
Sutherland, A. (2019). Amakuni – Legendary Japanese Blacksmith And Father Of
The Samurai Sword. AncientPages.com. http://www.ancientpages.com/2019/01/23/amakuni-legendary-japanese-blacksmith-and-father-of-the-samurai-sword/

4.
Bitanga, Mike. (2018). The Complete History Of The Japanese Samurai Sword.
HiConsumption.com. https://hiconsumption.com/2018/09/history-of-the-japanese-samurai-sword/

5.
DeLong, William. (2018). Masamune, The 13th-Century Japanese Swordsmith Who Was
The Stuff Of Legends. AllThatsInteresting.com. https://allthatsinteresting.com/masamune-sword


Maharaja Terakhir Empayar Inca

Empayar Inca merupakan salah sebuah empayar terbesar dalam sejarah sepanjang ketamadunan berdiri di Amerika Selatan. Empayar ini menyaksikan bagaimana nama raja-raja agung yang telah naik dan memerintah empayar yang luas ini. Salah seorang daripadanya yang sedang dibicarakan dalam artikel ini pastinya ialah Huayna Capac, sebuah watak disebalik kegemilangan Tamadun Inca.

Huayna Capac lahir di Tumibamba, iaitu sekitar di Cuenca, Ecuador pada hari ini pada sekitar 1468 Masihi. Huayna Capac merupakan Maharaja kesebelas yang memerintah Inca dan juga yang termuda dalam sejarah. Tempoh pemerintahan Huayna Capac ialah pada 1493-1527 Masihi, iaitu ketika tahun yang sezaman dengan Empayar Melayu Melaka. Maksud nama Huayna Capac dalam Bahasa Inca ialah raja muda. Dia merupakan salah seorang daripada anak termuda daripada 62 orang anak ayahnya yang merupakan maharaja sebelumnya, Tupac Inca.

Tradisi dalam keluarga diraja Inca ialah putera raja atau raja akan dikahwin dengan adik-beradik sendiri demi memastikan ketulenan susur-galur raja mereka. Dalam kes Huayna Capac, dia dikahwinkan dengan adik beradik perempuannya iaitu Coya Cusirimay. Bersama dengan Coya Cusirimay, tiada waris lelaki datang daripada keturunannya, walaupun ketika itu, dia telah berjaya menjadi bapa kepada 50 orang anak lelaki dengan wanita lain. Atas sebab itu, dia telah mengambil keputusan untuk berkahwin dengan Araua Ocllo, adik beradik perempuannya yang lain lalu melahirkan seorang anak lelaki bernama Huascar.

Sebaik sahaja menaiki takhta Empayar Inca, Huayna Capac bercadang untuk meluaskan lagi jajahan empayar Inca. Di bawah pemerintahan Huayna Capac, wilayah seperti Chilie dan Argentina berjaya ditakluknya. Dalam masa yang sama, Huayna Capac menggerakkan sebuah perang besar dengan mengumpulkan 200, 000 orang tentera untuk menakluk wilayah Ecuador dan Colomobia yang memang terkenal dengan kekayaan emasnya selain dalam misi menyebarkan agama rasmi Empayar Inca. Empayar Inca dipuncak kekuasaan adalah ketika era pemerintahan Huayna Capac dengan mencapai wilayah seperti Bolivia, Peru, Argentina, Chile, Ecuador dan juga Selatan Colombia. Empayarnya merangkumi dari bumi Andes yang sejuk membeku di Argentina, sehingga ke kawasan selembab paya. Bahkan di bawah empayarnya, terdapat 200 buah etnik yang terpaksa tunduk pada kekuasaan Inca.

Selain meluaskan empayar Inca ke tahap yang tertinggi, Huayna Capac juga merupakan merupakan seorang yang sangat rajin membina monumen-monumen hebat dalam empayarnya yang sehingga hari ini sangatlah dikagumi. Sebagai contoh, Huayna Capac bertanggungjawab membina Ingapirca, sebuah pusat pemerhatian astronomi yang banyak menyumbang kepada perkembangan ilmu astronomi dunia. Selain itu, Huayna Capac bertanggungjawab membangunkan Cochabamba sebagai sebuah kota pertanian yang sangat hebat dan juga pusat pentadbiran yang sangat mengagumkan. Berkat kepimpinan Huayna Capac, Cochabamba pada puncak kegemilangannya, terdapat lebih 2000 buah silo yang dibina semata-mata mahu menyimpan hasil tuaian jagung. Huayna Capac juga bertanggungjawab membina sebuah kota hari ini menjadi tempat tinggal lebih daripada 21 ribu nyawa, Atuntaqui. Bahkan, sumbangan hebat Huayna Capac ialah pembinaan jalan yang menghubungkan setiap empayarnya. Berhampiran dengan rangkaian jalan yang luas itu, dibina rumah stor yang menempatkan makanan. Maka tidak wujud erti kebuluran ketika pemerintahannya apabila makanan disalurkan keseluruhan empayarnya melalui rangkaian jalanraya.

Namun, pengakhiran yang diterima oleh Huayna Capac adalah kerana terkena wabak Cacar yang dibawa oleh penjajah Sepanyol ke Dunia Baru. Kematian Huayna Capac selepas itu akan membawa kepada pertelingkahan antara anak-anak lelakinya. Atahualpa dan Huascar telah menyeru untuk peperangan bagi menuntut takhta Inca. Perang yang terjadi antara dua beradik ini selepas itu mencatatkan sekurang-kurangnya 150, 000 kematian!


Kenapa Komunis Kalah Di Tanah Melayu?

Dari Prof Emeritus Tan Sri Khoo Khay Kim dalam satu temubual oleh BFM.my, diceritakan oleh beliau bahawa semasa Darurat Tanah Melayu, sebenarnya ada banyak fakta yang tidak diketahui ramai dari kalangan kita. Ini mungkin berpunca daripada faktor maklumat dan kekurangan sumber. Perbezaan ketara dari segi agama, budaya, struktur sosial, demografi dan komunikasi juga turut menjadi penghalang untuk banyak maklumat berkenaannya tidak semua yang tahu.

Semasa PKM bermaharajalela, kaum Cina dikatakan lebih cenderung menyokong PKM yang asalnya merupakan MPAJA ketika pendudukan Jepun. Sebenarnya, hanya etnik Hakka dan Hainan sahaja yang menyokong perjuangan PKM sebelum dan selepas merdeka. Hokkien yang ketika itu merupakan majoriti etnik Cina yang terkenal dengan kekayaan di Tanah Melayu asalnya tidak pernah menjadi penyokong komunis.

Sokongan etnik Hainan terhadap sosialisme ala komunis begitu kuat hingga pengasas PKM di Tanah Melayu ialah seorang penoreh getah Cina etnik Hainan dari Sungai Ujong (kini Seremban)

Bagi mengekang dan memusnahkan pengaruh komunis dari terus meracun kaum Cina, British Military Administrstion (BMA) telah menubuhkan Psychological Warfare Department, khusus melawan komunis menggunakan pendekatan psikologi. Tan Sri Dr. Too Chee Chew atau lebih dikenali sebagai CC Too ketika itu dilantik menjadi Ketua Pengarah jabatan tersebut.

Selain kerana kemampuan dan kemahiran beliau, CC Too dilantik kerana beliau berketurunan etnik Hainan, salah satu etnik yang kuat menyokong perjuangan PKM.

Selain itu, beberapa kumpulan kecil dari kalangan masyarakat Cina anti komunis wujud dan paling kehadapan dalam melawan komunis di tanah Melayu. Antara mereka ialah kumpulan Kong Sai, wujud di Lenggong, Perak. Colonel HS Lee bersama dengan Henry Gurney ketika pentadbiran British menubuhkan Kinta Valley Home Guards (HG), sepasukan HG yang semuanya dari kalangan Cina Kong Sai yang sangat anti terhadap komunis.

Selain sokongan kumpulan Kong Sai, British sangat beruntung apabila pertubuhan rahsia atau kongsi gelap Cina di tanah melayu ketika itu sangat membenci komunis.

Kedua-dua kumpulan ini membenci komunis dan PKM di tanah Melayu kerana mereka adalah penyokong tegar Kuomintang di China setia dengan perjuangan Sun Yat-sen, melawan Parti Komunis China (CCP) di negara itu.

Sememangnya dapat dilihat bahawa majoriti kaum Cina juga tidak menyokong perjuangan PKM, malah anti kepada ideologi yang cuba dibawa oleh komunis ke Tanah Melayu.

Bagi kaum India pula, hanya etnik Malayalam yang cenderung penyokong pergerakan haluan kiri dan ekstrim seperti PKM di Tanah Melayu. Etnik Tamil selaku etnik majoriti kaum India di Tanah Melayu pula langsung tidak menyertai perjuangan komunis ketika itu.

Apabila British membenarkan kewujudan Pan Malayan Federation of Trade Unions, mereka meletakkan lagenda “Bapa Pekerja Rakyat Malaysia” PP Narayanan melalui NUPW (kini MTUC) bagi melawan pengaruh PKM di dalam kesatuan sekerja di Tanah Melayu.

Pemilihan Tan Sri PP Narayanan adalah kerana beliau asalnya merupakan pengerusi kesatuan sekerja di Negeri Sembilan yang dilihat begitu cenderung melawan kepimpinan kesatuan sekerja lain yang ketika itu cenderung kepada perjuangan komunis. Beliau juga adalah calon paling sesuai untuk peranan tersebut kerana beliau seorang Malayalam.

Seperti yang kita sedia maklum, sangat sedikit Melayu yang menjadi ahli dan menyertai perjuangan bersenjata PKM. Melayu yang menyertai komunis ini asalnya telah menerima pengaruh komunis dari Sumatera. Melayu di Sumatera ketika itu lebih cenderung untuk menyertai pergerakan haluan kiri sekaligus dipengaruhi ideologi sosialisme ala komunis.

Mokhtaruddin Lasso, seorang bekas gerilla anti Jepun dari Sumatera, Indonesia diangkat sebagai antara pengasas Partai Kebangsaan Melayu Malaya (PKMM) berdasarkan nasihat dan saranan dari Tan Malaka seorang sosialis dengan ideologi Marxist

PKMM yang ditubuhkan di Ipoh pada penghujung tahun 1945 misalnya begitu kuat dipengaruhi gerakan haluan kiri dan ahli-ahli Melayu mereka begitu kuat menyokong PKM.

Rata-rata orang Melayu ketika itu sangat taat dan kasih kepada institusi raja-raja Melayu, sama seperti yang dapat kita lihat hari ini.

Dapat dilihat di sini, bahawa pengaruh Komunis di Tanah Melayu telah gagal sejak hari pertama mereka cuba bertapak di bumi kita.

Faktor Tanah Melayu yang ketika itu baru sahaja lepas dari cengkaman Jepun hanya mahukan keamanan dan begitu marah sekali kepada Jepun. Kebangkitan dan keganasan yang dibawa komunis selepas itu tidak digemari semua penduduk Tanah Melayu, menjadikan mereka bangkit pula melawan komunis yang cuba membuat huru hara di dalam negara.

Sesungguhnya, perjuangan melawan komunis di Tanah Melayu bukan setakat kejayaan perjuangan kapitalis British atau satu kaum sahaja. Ia merupakan kemengan yang dijulang oleh sokongan majoriti seluruh penduduk Tanah Melayu ketika itu yang membenci PKM dan ideologi yang dibawanya secara umum.

Persekutuan Tanah Melayu dan seterusnya Malaysia tidak akan wujud tanpa pengorbanan dan perjuangan seluruh penduduk Tanah Melayu ketika itu.

Sumber:

BFM Radio – The Business Station. Tajuk Podcast “Remembering The Malayan Emergency”


Islam, Melayu, Umno, Kerajaan Dan Negara

Seringkali dalam mana-mana isu hangat di media social, al-Faqir dapati segelintir netizen seolah-olah kurang memahami akan istilah-istilah diatas. Ianya menjadi seperti istilah yang disalah fahami atau disalahgunakan. Terutama apabila makin hampirnya hari-hari penting proses pilihanraya. Kelak, kita akan melihat istilah-istilah ini disalah tafsir (secara sengaja mahupun tidak sengaja) oleh pelbagai pihak.

ISLAM : Islam merupakan sebuah agama monotheism dan kini merupakan agama kedua terbesar di dunia setelah agama Kristian. Agama Islam bukanlah hak milik eksklusif sesebuah kaum kerana ianya diturunkan kepada seluruh kaum-kaum di dunia. Sesiapa sahaja bebas untuk memeluk agama suci ini kerana sememangnya agama Islam merupakan rahmat ke seluruh alam. Ianya buka milik kaum Arab dan bukan pula milik kaum Melayu. Setiap kaum boleh menjalani agama suci ini selari dengan budaya baik setiap tamadun mereka Maka, tidak perlulah kita hendak buat perbandingan “Hidup Cara Islam VS Hidup Cara Melayu”. Perbandingan ini tidak tepat langsung kerana mengaitkan antara “agama” dan “kaum”.

MELAYU : Melayu merupakan sebuah kaum yang sebenarnya lebih besar dari peta Semananjung Tanah Melayu hatta peta Malaysia. Alam Melayu atau Nusantara merupakan wilayah yang berpendudukan padat dengan kaum Melayu. Malah, rumpun atau keluarga kaum Melayu bukan sahaja terhad di sekitar ASEAN (Asia Tenggara) sahaja, ianya juga meliputi hingga ke Madagascar, Hawaii, Oceania termasuk Polynesia-Micronesia. Hal ini boleh kita telusuri melalui genetic dan linguistic mereka. Jadi tidaklah tepat untuk membuat provokasi “Melayu balik Indon la!”. Ini kerana kesemua wilayah Alam Melayu ini merupakan “Rumah asal kaum Melayu” yang mereka bebas untuk belayar kesana kemari suatu ketika dahulu. Melayu dalam konteks Malaysia adalah sepertimana yang termaktub dalam Perlembagaan Malaysia.

UMNO : UMNO merupakan sebuah parti politik konservatif-nasionalis di Malaysia. Nama lainnya adalah Pertubuhan Kebangsaan Melayu Bersatu (Perkembar) atau dalam Bahasa Inggerisnya “United Malays National Organisation”. Tidak semestinya mereka yang mempertahankan Hak Keistimewaan Melayu itu orang UMNO kesemuanya. Mungkin mereka merupakan NGO-NGO Melayu yang bebas dari ideology politik seperti Persatuan-Persatuan Silat. Tidak semestinya juga orang Melayu itu perlu memasuki Parti UMNO ini. Orang melayu boleh sahaja menyertai Parti lain seperti PPBM (Parti Peribmi BERSATU Malaysia), PKR (Parti Keadilan Rakyat), PAS (Parti Islam Se-Malaysia) dan banyak lagi.

KERAJAAN : Kerajaan adalah sebuah entity yang dikenali sebagai Badan Pelaksana dalam sesebuah Negara. Kerajaan menurut konsep Demokrasi Berparlimen adalah mereka yang menjadi Jemaah Menteri (State Exco/Federal Cabinet) dan diketuai oleh seorang ketua bergelar Menteri Besar (State) atau Perdana Menteri (Federal). Oleh kerana Barisan Nasional yang diterajui oleh UMNO dan komponen-komponen lain memenangi majority kerusi Parlimen dalam pilihan raya umum (PRU), maka para perwakilan ini telah diberi mandat secara sah untuk membentuk Kerajaan diperingkat Federal. Manakala peringkat State, mana-mana parti atau gabungan yang telah memenangi majority kerusi Dewan Undangan Negeri (DUN) dalam PRU yang dijalankan serentak itu, akan diberi mandat untuk membentuk Kerajaan Negeri.

NEGARA : Negara dalam konteks Malaysia adalah merupakan Persekutuan antara 13 buah negeri berserta sebuah wilayah persekutuan. Ketua bagi Negara Persekutuan Malaysia ini ialah Kebawah Duli Yang Maha Mulia Seri PAduka Baginda Yang Di-Pertuan Agong. Ianya berbeza dengan Ketua Kerajaan iaitu Perdana Menteri. Oleh itu, perlulah kita bijak mengetahui mana satu hal ehwal Kenegaraan dan Hal Ehwal Kepartian. Usahlah dipolitikkan Istitusi Raja-Raja, Bendera Kebangsaan, Lagu Kebangsaan, Perlembagaan Negara dan lain-lain hal yang bersifat Kenegaraan.

Kesimpulannya, usahlah kita melibatkan politik kepartian dalam setiap isu yang dihidangkan di media sosial. Kita perlu bersatu padu dibawah panji-panji Negara tanpa mengira Agama, Kaum dan Parti. Kita boleh berbeza ideologi agama dan politik. Malah kita juga berbeza warna kulit dan kaum. Namun, kesemua perbezaan ini perlulah diharmonikan dibawah satu payung Kenegaraan. Walau bagaimanapun berbezanya kita, kita tetap Warganegara Malaysia yang mematuhi dengan penuh taat setia terhadap segala isi perlembagaan, undang-undang, budaya dan norma bangsa Malaysia. Moga Malaysia terus menjadi contoh Negara bermasyarakat majmuk. BERSEKUTU BERTAMBAH MUTU.


Lokasi di Bumi Yang Tiada Hidupan Dapat Hidup

Di mana ada air, di situ ada kehidupan. Namun, kata-kata itu perlahan-lahan pudar. Bukti baru mencadangkan sebaliknya atau sekurang-kurangnya terdapat parameter baru yang mendapati kehidupan dan air mungkin tidak dapat hidup secara bersama.

Sepasukan penyelidik menuju ke tempat yang paling ekstrim persekitarannya di Bumi iaitu mata air geoterma Dallol di Danakil Depression, Ethiopia. Tempat air masin ini umumnya dikatakan sebagai lokasi paling panas di Bumi. Tetapi ia juga tempat yang unik atas pelbagai sebab.

Landskap Dallol terdiri daripada kawah tasik yang sangat berasid, air yang sangat masin yang pelbagai warna seperti hijau, kuning, oren dan coklat. Tempat ini nampak cantik apabila dilihat dari jauh. Tetapi apabila datang dekat, banyak landskap di sini yang sangat bahaya seperti kolam bertoksik yang panas, air garam gas tepu serta gunung berapi yang tersembunyi di bawah permukaan yang eksotik.

Tempat ini menjadi tempat tarikan para saintis untuk mengkaji apa jenis hidupan yang mampu hidup dalam persekitaran yang ekstrim sebegitu. Terdapat saintis melaporkan bahawa mereka menemui bukti hidupan pertama di situ yang bersaiz nanometer – sangat kecil dan dikenali mikroorganisma ultra-kecil. Tetapi kajian baru dari pasukan saintis lain meragui bukti tersebut ataupun sekurangnya relevansi penemuan tersebut.

Mereka mendakwa bahawa tiada hidupan yang dapat hidup di tempat yang hiper-asid dan hiper-masin seperti kolam Dallol. Mereka menyiasat hal ini menggunakan pelbagai kaedah analisis terhadap sampel yang diambil dari empat zon di sekitar kompleks geoterma Dallol. Walaupun mereka mengesan bukti hidupan mikroorganisma termasuk signal yang mungkin menandakan ada gen bakteria. Namun, mereka menyatakan majoriti “bukti” yang ditemui mungkin klu yang bertujuan untuk mengelirukan kajian. Mereka mencadangkan tiada hidupan mikrob yang aktif dan hidup secara semula jadi dapat ditemui di kolam Dallol dan sistem tasiknya.

Mereka menemui dua penghalang fizikokimia yang menghalang hidupan dapat hidup di kawasan ini walaupun adanya air di Bumi ataupun di tempat-tempat lain selain Bumi. Salah satu penghalang tersebut ialah air garam yang didominasi oleh magnesium yang mendorong sel untuk rosak melalui proses yang dikenali sebagai “chaotropicity”. Penghalang kedua ialah persekitaran gabungan hiper-asid dan hiper-masin.

Namun, ketiadaan bukti bukanlah menjadi bukti ketiadaan sesuatu. Walaupun kajian dan analisis yang dibuat tidak membuktikan sebarang bentuk hidupan, bukanlah bermaksud tiada hidupan langsung yang hidup. Sehingga tiada kajian yang membuktikan sebaliknya, pasukan saintis tadi terus berpegang bahawa Dallol adalah tempat tidak dapat dihidupi dan dikolonisasi.

RUJUKAN:


Kisah Pepsi Tipu Pelanggan Dengan Tawarkan Jet Harrier Sebagai Hadiah Cabutan Bertuah

Ingat tak dulu banyak syarikat minuman dan makanan yang tawarkan cabutan bertuah. Hadiah yang ditawarkan pun bukan kaleng-kaleng. Sebab ada yang bagi kereta, motosikal dan sejumlah wang. Nak menang cabutan bertuah ni pun bukannya mudah. Sebab korang perlu kumpul penutup botol sampai kepada jumlah tertentu. Lepas tu baru boleh claim hadiah tu.

Memang ramailah yang berlumba-lumba nak menang cabutan bertuah tu. Secara tidak langsung, branding syarikat akan semakin dikenali dan keuntungan dapat dijana dengan tinggi. Taktik ini juga digunakan oleh Pepsi hanya kerana mahu mengatasi Coca Cola.

Masalahnya, pepsi punya cabutan bertuah ni melampau sangat. Sebab mana-mana pelanggan yang berjaya mendapatkan 7 juta Pepsi Point, mereka berhak memenangi jet harrier. Deme tak takut ke ada pelanggan yang percaya lantas berusaha nak kumpul 7 juta Pepsi Point?

Pepsi dengan yakinnya beranggapan itu semua adalah mustahil. Sebab untuk dapatkan 5 Pepsi Point, pelanggan perlu beli 12 pek Pepsi. Secara matematiknya sebanyak 17 juta tin Pepsi perlu dibeli dan diminum bagi memperolehi 7 juta Pepsi Point.

Sekali dengar memang tak logik sebab tak ada manusia yang mampu habiskan 17 juta tin air gas. Ditambah lagi, Pepsi hasilkan ngam-ngam 17 juta tin Pepsi. Kalau nak memang jet harrier, memang pelanggan kena bolot semua Pepsi di pasaran.

Walau bagaimanapun, kebijaksanaan Pepsi ni terlerai juga akhirnya. Sebab kesilapan mereka telah disedari oleh John Leonard. Dia perasan dalam katalog Pepsi, syarikat itu cakap pelanggan yang miliki jumlah minimum 15 Pepsi Point dibenarkan untuk beli mata tambahan untuk berjumlah 10 sen setiap satu. Syaratnya pelanggan perlu mendapatkan 15 mata pertama dahulu. Selepas itu, pembelian mata berikutnya mesti dilakukan menerusi cek.

Bila dibuat kira-kira sikit, John Leonard hanya akan membelanja $800,000 sahaja untuk mendapatkan jet harrier. Padahal harga jet harrier ketika itu mencecah sehingga $33 juta, memang untung besarlah kalau dapat. John Leonard pun bekerjasama dengan Todd Hoffman bagi mendapatkan modal nak beli Pepsi Point.

Setelah itu John Leonard telah menghantar 15 Pepsi Point bersama cek yang mengandungi wang sebanyak $800,000 kepada Pepsi. Berminggu-minggu kemudian, Pepsi balas cek yang dikirimkan oleh John Leonard tapi dalam cara yang seperti mahu mengejek. Apa yang Pepsi buat adalah pulangkan kembali cek dan berikan boucar kepada John Leonard. Tak lupa juga Pepsi siap anggap John Leonard tengah buat lawak macam Manchester United.

John Leonard tak boleh terima semua benda ni lantas mengambil tindakan mahkamah ke atas Pepsi. Bagi meredakan kembali, Pepsi cuba berunding dengan John Leonard di luar mahkamah. Pepsi pun tawarkan sejumlah wang agar John Leonard lupakan jet harrier dan hidup seperti orang biasa.

John Leonard dengan keras terus menolak tawaran Pepsi dan tetap mahukan jet harrier. Selepas tiga tahun naik turun mahkamah, kemenangan akhirnya memihak kepada Pepsi. Sebab New York’s Southern District Court mendapati hanya orang kurang siuman sahaja percaya dengan iklan Pepsi yang mahu berikan jet harrier kepada pelanggan.

John Leonard cuba buat rayuan untuk cabar keputusan mahkamah tetapi hasilnya tetap sama. Maka tamatlah impian John Leonard untuk memiliki jet harrier dan dia perlu menjalani hidup seperti biasa.

Apa yang boleh kita belajar adalah nak buat promosi sesuatu produk tu pastikan ia logik dan boleh diterima dek akal. Kalau tak logik sekali pun jangan sampai ada lopong. Kena ingat fikiran setiap orang berbeza-beza. Ada yang jenis ambil serius dan ada yang jenis tak ambil peduli.

RUJUKAN:

Haoues, R. (2015, Januari 29). Flashback 1996: Man sues Pepsi for not giving him a harrier jet. CBS News. Dipetik daripada https://www.cbsnews.com/news/1996-man-sues-pepsi-for-not-giving-him-a-harrier-jet/

Ross, Steven, (2022, Disember 19). Did John Leonard get anything from Pepsi? Harrier jet lawsuit explained, did he win – and who is Todd Hoffman. National World. Dipetik daripada https://www.nationalworld.com/culture/television/john-leonard-pepsi-harrier-jet-what-get-after-points-case-who-todd-hoffman-3922507

Witter, B. (2022, November 18). Where is John Leonard now after suing Pepsi for a harrier jet? Bustle. Dipetik daripada https://www.bustle.com/entertainment/where-is-john-leonard-now-pepsi-harrier-jet-netflix


Betul Ke Komunis Perjuangkan Kemerdekaan?

2 Disember 2019, tarikh yang menandakan ulang tahun ke-30 peristiwa Perjanjian Damai Hat Yai (2 Disember 1989) yang menamatkan persengketan antara Parti K0munis Malaya (The C0mmunist Party of Malaya – CPM) dan Kerajaan Malaysia selama 21 tahun.

Kenapa 21 tahun? Sebab ia menamatkan konflik yang dikenali sebagai Insurgensi K0munis Kedua (Second C0mmunist Insurgency) atau Darurat Kedua (Second Emergency) yang berlangsung dari 1968 hingga 1989. Darurat tahun 1948-1960 adalah Darurat Pertama.

Millennial hipster acah woke sekarang kebanyakannya tau pasal Darurat Pertama, tapi tak sedar pasal Darurat Kedua. Sebab tu ada yang kata “K0munis hero lawan British”, “K0munis bvnuh tali barut British sahaja” “kenapa benci K0munis sedangkan British yang jahat” blah blah.

Even tajuk kecil autobiografi Chin Peng (My Side of History) pun letak “Recollections of the guerilla leader who waged a 12-year anti-colonial war against British and Commonwealth forces in the jungles of Malaya”. Cewah.

“12-year anti-colonial war” merujuk kepada Darurat Pertama. CPM mendakwa perjuangan bersenjata mereka adalah untuk membebaskan Tanah Melayu (Malaya) daripada penjajahan (colonialism) British. CPM mencop Kerajaan Perikatan di bawah Tunku Abdul Rahman sebagai “tali barut British”, sebab tu mereka mengangkat senjata untuk mencapai kemerdekaan yang “sebenar”: negara k0munis tanpa kelas, tanpa harta peribadi bernama “Republik Rakyat Malaya” yang mereka idamkan.

Tali barut atau tidak, Tanah Melayu tetap merdeka pada 31 Ogos 1957, itu membuat perjuangan CPM tidak lagi relevan. Menjelang tahun 1960, CPM terpaksa berundur ke selatan Thailand, maka Darurat Pertama tamat dengan kemenangan Kerajaan Tanah Melayu.

Tapi 8 tahun kemudian, CPM buat “comeback” dengan bantuan China. Pada Jun 1968, CPM mengeluarkan manifesto (Hold High the Great Red Banner of Armed Struggle, and Bravely March Forward) yang terang-terang menyatakan kesetiaan kepada pemimpin China, Mao Zedong dengan mengatakan “berpandukan pemikiran Mao Zedong yang hebat, kami pasti akan mencapai kemenangan pada akhirnya”.

P3rang gerila aktif semula. Radio Suara Revolusi Malaya mula beroperasi di Hunan, China sebagai mesin propaganda CPM untuk “brainwash” dan rekrut penduduk Malaysia.

CPM dapat sokongan China kerana berlaku “Sino-Soviet Split” pada pertengahan 1960-an. Soviet Union dan China dari kawan bertukar jadi musuh, masing-masing merebut jadi ketua Blok K0munis. Untuk menyaingi pengaruh Soviet di Asia Tenggara, China memerlukan proksi tersendiri. Hubungan Soviet dan K0munis di Vietnam dah kukuh, jadi China pun kena bagi sokongan kepada K0munis di Cambodia (Khmer Rogue) dan CPM untuk “counter” pengaruh Soviet.

Kalau diperhatikan, nama CPM tetap Parti K0munis “Malaya”. CPM tak mengiktiraf negara bernama Malaysia yang dibentuk pada 16 September 1963, selari dengan China yang menganggap Malaysia sebagai ciptaan “neo-colonial” British. Sebab tu Sukarno kamcing dengan China, dan China pun menyokong kempen “Ganyang Malaysia” yang dilancarkan pada tahun 1963.

Di Borneo pun ada Parti K0munis Kalimantan Utara (NKCP) yang memperjuangkan penubuhan negara k0munis “Republik Kalimantan Utara” yang berasingan daripada Malaysia, juga disokong oleh China dan Sukarno. Selepas Sukarno digulingkan oleh Suharto yang anti-K0munis, China terus memayungi CPM dan NKCP.

Jadi, keganasan CPM semasa Darurat Kedua ini tidak lain “war against Malaysia”. Ratusan anggota keselamatan telah gugur untuk mempertahankan negara bernama Malaysia. Antara mangsa yang berprofil tinggi ialah Ketua Polis Negara, Tan Sri Abdul Rahman Hashim yang ditembak mat1 pada tahun 1974, dan Ketua Polis Perak, Tan Sri Khoo Chong Kong yang ditembak mat1 pada tahun 1975.

Jangan ingat hanya orang berjawatan tinggi saja diserang, pegawai biasa dan orang awam pun jadi mangsa. Contoh macam Pegawai Waran II Lenggu Anak China dan Konstabel Nuing Anak Saling dari Sarawak yang dikurniakan darjah Seri Pahlawan Gagah Perkasa atas pengorbanan mereka.

Tak kira kau Melayu, Cina, Iban, Serani atau Orang Asli, kau akan jadi mangsa K0munis kalau tak sokong perjuangan mereka. Kalau masih ada orang yang “romanticize” K0munis dalam sejarah Malaysia sebagai “pejuang kebebasan” dan “patriot” yang harus diiktiraf “sumbangan”-nya, tak tau lah nak cakap apa.

Bila kita baca naratif pro-CPM, tak kira lah daripada sejarawan bertauliah pun, selalunya sejarah tempoh 1968-1989 di-tonedown. Yang di-highlight cuma “anti-colonial struggle” (konon) dari 1948-1960. Sebab tak ada apa yang mulia dengan perjuangan CPM pada zaman Darurat Kedua. Hanya ketaksuban ideologi dan nafsu kuasa, sehingga sanggup jadi balaci China. Darurat Pertama boleh lah nak kata lawan British, Darurat Kedua nak kata lawan siapa?

Pada tahun 1974, CPM menerima tamparan hebat apabila Tun Abdul Razak menjalin hubungan diplomatik dengan China. Sikap Mao Zedong terhadap Malaysia berubah 180 darjah. Walaupun China masih sokong CPM, tapi ia tak lagi melihat Malaysia sebagai musuh dan tak nak campur tangan dalam konflik Malaysia-CPM, membuat CPM makin buntu.

Selepas Deng Xiaoping mengambil alih tampuk pemerintahan China pada 1978, maka tibalah ajal CPM. Berbeza dengan Mao, Deng tak minat sokong insurgensi k0munis. Radio Suara Revolusi Malaya ditutup oleh Deng pada 1981, sokongan kepada CPM diberhentikan. CPM tiada pilihan selain berunding dengan Kerajaan Thailand dan Malaysia, membawa kepada Perjanjian Hat Yai.

Melihat CPM menyerah, NKCP pun menandatangani perjanjian perdamaian dengan Kerajaan Sarawak pada 17 Oktober 1990. Cuma ketua NKCP, Wen Min Chyuan tak se-glamer Chin Peng. Hilang tanpa khabar masa dekat China, dan orang pun tak kisah dia balik atau tak balik Malaysia.

Di bawah Perjanjian Hat Yai, anggota CPM diampunkan dan dibenarkan kembali ke Malaysia, bukannya dihukum setimpal dengan jenayah mereka yang membawa trauma kepada ratusan kalau tak ribuan keluarga rakyat Malaysia. Samada keluarga mangsa keganasan CPM sudah memaafkan mereka, itu lain cerita.

Aku cerita pasal sejarah je, macam aku ulas sejarah ulang tahun ke-30 keruntuhan Tembok Berlin. Tak ada kaitan dengan isu abu ke abi ke baru-baru ni. Dah tak ambil port pasal apa berlaku kat Malaysia sekarang.

*Dalam gambar: pertemuan antara Chin Peng dan Mao Zedong di Wuhan pada 19 Mac 1965, 3 tahun sebelum tercetusnya Darurat Kedua.

**Cadangan bacaan lanjut: “Malaysia’s Defeat of Armed Communism: The Second Emergency, 1968-1989” (2014) oleh Ong Weichong, sarjana Rajaratnam School of International Studies di Singapura.


Seven Deadly Sins Dari Sudut Pandang Islam

Saya pasti ramai tertanya-tanya mengapa saya menulis Seven Deadly Sins untuk artikel kali ini, lebih-lebih lagi pada bulan Ramadan yang mulia. Pada saya, Seven Deadly Sins yang menjadi inspirasi Dante Alighieri untuk sajak beliau, The Divine Comedy sebenarnya ada pengajaran yang kita boleh ambil sebagai teladan dan sempadan dalam hidup kita.

Bila kita sebut tentang lust atau nafsu, perkara pertama orang boleh kaitkan ialah ia berkait dengan perkara-perkara berbaur seksual seperti zina, homoseksual, lesbian dan rogol. Namun jika diteliti dengan lebih lanjut, ia sebenarnya lebih daripada itu. Schopenhauer, seorang ahli falsafah Jerman berpandangan nafsu ialah penghalang kepada manusia daripada mencapai apa-apa matlamat yang penting tak kira sama ada perkara tersebut besar atau kecil. Dan jika ia dibiarkan berleluasa, ia berpotensi menyukarkan manusia daripada mencapai potensi diri sepenuhnya dan merosakkan mana-mana struktur atau sistem yang menyokong potensi tersebut.

Menurut pandangan Islam, nafsu ialah ketiadaan kawalan pada kemahuan atau kehendak diri sehingga menyebabkan individu tersebut lari dari jalan Allah s.w.t. Nafsu ini tidak terhad kepada perkara bersifat seksual semata-mata, ia sebenarnya lebih menjurus kepada perkara-perkara bersifat duniawi seperti harta dan kekuasaan. Bila mana manusia terlalu mengikut serakah dan mempersetankan Al-Quran dan As-Sunnah, tanpa disedari, manusia tersebut sebenarnya membenihkan perbuatan-perbuatan dosa yang lain seperti hasad, mengumpat, fitnah dan pembunuhan. Atas sebab itulah, Rasulullah s.a.w bila ditanya tentang apa jihad paling besar, jihad terbesar ialah melawan kehendak nafsu diri. Ini kerana pertarungan ini berlaku bukan sekali dua tetapi setiap hari dalam kehidupan kita sampailah kita dipanggil kembali ke hadrat-Nya setelah masa kita di dunia sudah luput.

Dan nafsu ini usah dipanggil enteng. Sebelum manusia diciptakan, Allah mencipta akal dan nafsu terlebih dahulu. Tidak seperti akal yang mengakui hakikatnya sebagai makhluk-Nya, nafsu mengungkapkan kalimah ini, “Aku adalah aku, engkau adalah engkau.” Murka dengan jawapan nafsu, Allah mencampakkan nafsu dalam neraka selama beratus tahun. Bila ia dipanggil semula, nafsu tetap memberi jawapan sama lalu dicampak sekali lagi dalam neraka untuk tempoh yang sama. Kali ketiga, nafsu masih enggan berganjak daripada jawapannya lalu dicampak ke dalam neraka untuk tempoh beratus tahun. Kali keempat, barulah nafsu mengakui hakikat dirinya sebagai makhluk ciptaan-Nya. Dan anda masih kata nafsu ini bersifat remeh-temeh?

Saya dapat dengar ada yang gelak bila berbicara soal gluttony atau gelojoh. Hakikatnya, ia satu perbuatan yang seharusnya kita jauhi. Saya tahu bila bab makan terutama semasa berbuka puasa, kita rasa nak makan semua lauk yang disediakan atau beli lauk-lauk di pasar Ramadan kerana rasa lapar yang teramat. Tetapi saat kita makan sebegitu rupa, kita sebenarnya menafikan hak diri kita untuk menikmati hidangan seadanya. Sudahlah makan tak ikut peraturan, nafasnya ke mana, airnya ke mana. Belum campur lagi lauk-lauk yang tak habis dan dibuang dalam tong sampah. Bukankah itu membawa kepada pembaziran bukan saja dari segi tenaga tetapi juga dari segi kewangan kita? Rasulullah s.a.w menegah perbuatan ini berdasarkan satu hadis, “Kita (kaum Muslimin) adalah kaum yang hanya makan semasa lapar dan berhenti makan sebelum kenyang.” Bahkan, Cicero, seorang cendekiawan Yunani mencela perbuatan ini berdasarkan petikan dari Rhetorrica ad Herrenium IV 28, “ Makan itu seharusnya untuk bantu kita hidup, bukannya kita hidup untuk makan.”

Greed atau tamak bukan sesuatu yang baru bagi manusia. Malah ia banyak muncul dalam lipatan sejarah manusia sama ada kisah-kisah para anbiya atau peradaban silam. Kerana tamak, Qarun ditenggelamkan bersama-sama dengan hartanya berdasarkan firman Allah s.w.t dalam ayat 81, Surah Al-Qasas. Kerana tamak, manusia sanggup memfitnah dan berbunuhan demi mendapatkan sesuatu bernama kuasa dan harta. Bahkan, dalam satu hadis yang diriwayatkan oleh Abdullah bin Amru r.a, Rasulullah s.a.w memberi amaran kepada umat Islam agar menjauhi perbuatan tamak kerana perbuatan tersebut memusnahkan kaum-kaum terdahulu dan menukar perwatakan mereka jadi kedekut dan kejam kepada orang lain. Persoalan, bagaimana perkara ini boleh timbul? Tamak timbul kerana keengganan manusia berpuas hati dengan apa yang dimiliki dan mahu memiliki kesemuanya, walaupun itu bermakna melakukan dosa-dosa lain bagi memastikan semua itu menjadi miliknya. Walaupun sifat ini cuba dipertahankan oleh Ivan Boesky dan menjadi inspirasi watak Gordon Gekko (Michael Douglas) dalam filem Wall Street dan Wall Street: Money Never Sleeps, hakikatnya sifat ini ialah satu lubang hitam yang menarik pertimbangan moral manusia dan menjadikan ia hamba kepada serakahnya. Dan sifat ini turut mendorong kepada pengambilan risiko yang tak berbaloi, kadang-kadang sampai ke tahap meragut nyawa. Contoh paling mudah, seorang lanun Belanda bernama Hendrick Lucifer berjaya merampas emas-emas Cuba selepas bertarung habis-habisan mendapatkannnya daripada dua buah kapal dagang Honduras. Beberapa jam selepas merampas emas-emas tersebut, Lucifer mati akibat kecederaan parah yang dialaminya.

Penyakit malas atau enggan bertindak ini bukan sesuatu yang baru. Bahkan, sangat kronik sehingga ada yang berserah bulat-bulat kepada Tuhan tanpa melakukan apa-apa tindakan seperti yang dilakukan pendukung fahaman Jabariyah. Hakikatnya, sindrom sloth ini mendapat kritikan keras daripada Rasulullah s.a.w sehingga dalam satu hadis, baginda berdoa agar terlindung daripada penyakit malas. Manusia yang malas tidak akan ke mana kerana mereka tidak menyumbang apa-apa tindakan untuk mengubah situasi mereka. Jika mereka ada matlamat dan pelan tindakan sekalipun, selagi mana kemalasan ini wujud, ia sekadar di atas kertas dan bersifat angan-angan. Edmund Burke menyelar individu sebegini kerana individu tersebut hanya akan jadi beban dan tidak menyumbang apa-apa dalam perjuangan menentang kejahatan. Sementara Geoffrey Chaucer menganggap malas sebagai halangan terbesar kepada motif dan sumber untuk bekerja.

Saya pasti ada yang akan menggunakan sifat ini sebagai alasan untuk tidak marah. Nak marah, silakan selagi mana ianya bersebab dan tidak mengundang apa-apa kemudaratan kepada diri atau orang lain. Marah di sini ialah kemarahan yang tidak boleh dikawal sehingga mencetuskan kemusnahan yang dahsyat. Marah sebegini yang harus dijauhi kerana ia menimbulkan banyak sentimen negatif seperti kebencian dan dendam. Dan bila ini berlaku, orang tersebut membiarkan serakah menjadi tuan kepada dirinya menurut Henry Edward. Dan Will Rogers menyifatkan orang yang didorong perasaan sebegini akan banyak melakukan kesilapan dari segi pertimbangannya. Ini kerana pada ketika itu, logik akal tidak lagi menjadi panduan sebaliknya kehendak diri menjadi keutamaan tatkala kemarahan menguasai diri. Ini boleh dilihat dalam banyak kes terutama jenayah amuk di mana si pelaku langsung tidak sedar apa yang dilakukannya kerana terlalu terpengaruh dengan sifat marahnya. Apabila si polan itu kembali waras, makanya barulah rasa kesal tak terhingga timbul tapi nasi sudah jadi bubur seperti dinyatakan Saidina Ali r.a, “Kemarahan itu bermula dengan kegilaan dan ia berakhir dengan penyesalan.” Kerana itulah, Rasulullah s.a.w memuji orang yang dapat menahan kemarahannya sebagai orang yang kuat.

Hasad itu bagus andai ia digunakan untuk saluran yang baik seperti mana dinyatakan Rasulullah dalam satu hadis iaitu hasad dalam soal menuntut ilmu dan hasad dalam soal berinfaq di jalan-Nya. Namun, hasad dalam konteks buruk ini langsung tidak memberi apa-apa manfaat kepada manusia. Hasad memarakkan lagi ketidakpuasan hati manusia dan mencucuk lagi elemen-elemen kebencian sehingga mendorongnya melakukan kezaliman yang tidak disangka-sangka pada orang lain. Makanya, kata-kata Fudhail bin Iyadh rahimahullah sesuai sekali menggambarkan hasad dan kaitannya dengan orang munafik, “Hormat itu sebahagian daripada iman sementara hasad itu sebahagian daripada kemunafikan. Orang beriman menghormati dan tidak hasad kepada orang lain sementara orang munafik bersikap hasad dan tidak menghormati orang lain. Orang beriman tidak mencari kelemahan, menegur dan memberi nasihat yang baik. Sementara orang munafik suka mencari kesalahan, menghina dan mengkhianati orang lain.” Bertrand Russell pula menganggap orang yang bersikap hasad sentiasa tidak gembira, menyakitkan orang yang mereka dengki dan membawa kesedihan dalam kehidupan mereka. Kerana hasad, manusia berantakan sehingga ke tahap berbunuhan. Contoh paling mudah, pembunuhan pertama di atas muka bumi oleh Qabil terhadap saudara kandungnya, Habil.

Bila kita berbicara soal keangkuhan ini, ia satu dosa yang amat menakutkan. Mengapa saya berkata demikian? Kerana angkuh yang selayaknya memilikinya hanya Allah s.w.t kerana Dia Penguasa Alam Semesta dan Penguasa Hari Kebangkitan. Namun, sesetengah daripada kita tetap menginginkan sifat sebegini kerana pada mereka, ia menunjukkan kemegahan mereka berada di puncak kejayaan atau menunjukkan mereka lebih baik daripada orang lain. Alexander Pope dalam sajaknya, An Essay of Criticism menganggap individu sebegini sebagai orang yang tolol. Bila mana keangkuhan ini wujud dalam diri, si polan menganggap dirinya sempurna dan bebas daripada melakukan kesilapan. Dan mereka juga sentiasa bertindak terburu-buru dalam menunjukkan kehebatan tanpa memikirkan kos sama ada dari segi moral, maruah atau kewangan. Mereka juga tidak teragak-agak bertindak kejam pada orang lain jika merasakan ego mereka tercabar. Dan ciri-ciri ini banyak wujud dalam diktator-diktator sama ada Hitler, Stalin dan Firaun. Buktinya, dalam ayat 38, Surah Al-Qasas, Allah menceritakan perintah Firaun kepada orang kanannya, Haman untuk membina sebuah mahligai yang tinggi agar dia dapat melihat Tuhan Nabi Musa a.s. Kerana itu, tanya kepada diri sendiri, apakah berbaloi bersikap angkuh dengan orang lain? Pakar psikologi menganggap orang sebegini sebenarnya mengalami krisis keyakinan yang kronik dan terpaksa menyembunyikan di sebalik persona palsu yang dibina. Dan keangkuhan bukannya mendorong manusia menghormati si pelaku, membenci lagi adalah. Kesudahannya, dibenci pada pandangan manusia dan terhina di sisi-Nya. Kerana itu, Rasulullah s.a.w memberi amaran kepada mana-mana individu yang ada sikap sebegini walaupun ia hanya bersaiz biji sawi, individu tersebut tidak akan dapat lesen masuk syurga Allah s.w.t.

Sumber:

2. Elias. Abu Amina. 2016. Daily Hadith Online. Hadith on Greed: Beware of greed, miserliness, cutting family ties, and wickedness, http://dailyhadith.abuaminaelias.com/2016/01/21/hadith-on-greed-beware-of-greed-miserliness-cutting-family-ties-and-wickedness/

3. Elias. Abu Amina. 2015. Daily Hadith Online. Fudayl on Faith: The Believer is happy for others and has good will towards others. http://dailyhadith.abuaminaelias.com/2015/10/21/fudayl-on-faith-the-believer-is-happy-for-others-and-has-good-will-towards-others/

4. Blackburn, Simon. Lust: The Seven Deadly Sins.

5. Booth, Jim. Islam & Lust. http://peopleof.oureverydaylife.com/islam-lust-6325.html


Pemerintah Wanita Pertama Dan Terakhir Empayar China

Namanya menjadi legenda di dalam sejarah China kerana beliau memegang kuasa sebagai kaisar perempuan yang pertama dan terakhir yang pada awalnya hanya memerintah sebagai de’ facto akhirnya menjadi kaisar yang berkuasa mutlak menumbang kesemua lawan politiknya & membina dinastinya sendiri. Bagaimana seorang perempuan yang pada asalnya dari gundik istana yang biasa menjadi kaisar yang diiktiraf oleh para ahli sejarah sebagai salah seorang kaisar yang sebaris dengan Kaisar Qin Shi Shuang dari Dinasti Qin.

PENGENALAN

• Wu Zhen dilahirkan di sebuah desa Wenshui yang berada di dalam wilayah Shanxi pada tanggal 17 Februari 624 M.

Pendapat lain mengatakan, beliau dilahirkan di sebuah kawasan kota diraja di ibukota Chang’an (Xian).

• Ayahnya, Wu Shihuo adalah seorang menteri, kaunselor & gabenor di Yangzhou, Lizhou serta Jingzhou yang penting di dalam pemerintahan Dinasti Tang.

Wu Zhen diberikan pendidikan yang cukup dari ayahnya memandangkan keluarganya berasal dari keturunan bangsawan yang dihormati oleh para pemerintahan & para pegawai di dalam Dinasti Tang.

• Dari kecil, Wu Zhen suka membaca pelbagai jenis buku, mempelajari selok-belok politik negara waktu itu, menulis puisi & bermain muzik.

Atas bakatnya yang cemerlang dalam pembelajaran & cantik, Wu Zhen dijadikan gundik istana pada umur 14 tahun.

STRATEGI WU ZHEN.

1) MENJADI ORANG KEPERCAYAAN MAHARAJA TAIZONG.

Pada waktu ini, Wu Zhen menjadi gundik istana yang melayani Maharaja Taizong & atas kebijakkan Wu Zhen mempamerkan segala kehebatannya di dalam ilmu pengetahuan, baginda melantik Wu Zhen sebagai pembantu peribadinya dengan pangkat Cairen iaitu pangkat yang kelima dari kesembilan dalam sistem pegawai diraja Dinasti Tang.

• Ketika Wu Zhen menjadi pembantu peribadi Maharaja Taizong, beliau mempelajari segala selok-belok pemerintahan baginda di istana dan sambil itu juga, Wu Zhen mencuba nasib menarik perhatian anak Maharaja Taizong yang kesembilan, iaitu Putera Li Zhi (bakal Maharaja Gaozong).

Pendapat lain mengatakan, pada masa ini Wu Zhen menyingkirkan para gundik istana yang lain untuk menempati posisi yang paling rapat dengan Maharaja Taizong dengan membunuh & memfitnah mereka dengan pelbagai tuduhan yang dapat membuatkan Maharaja Taizong membuang mereka semua dari istana.

• Maharaja Taizong sangat menyayangi Wu Zhen sehingga baginda memberikan gelaran kepadanya dengan gelaran Wu Mei yang bermaksud cantik.

• Walaupun hubungan mereka sangat mesra, tetapi Wu Zhen tidak sempat melahirkan zuriat buat Maharaja Taizong.

Dalam sekitar tahun 649 M, Maharaja Taizong meninggal dunia & Wu Zhen dihantar ke kuil Ganye untuk dijadikan sami sepenuh masa yang melayani Budhha.

Ini kerana pada masa itu, gundik istana yang tidak dapat melahirkan keturunan melalui darah maharaja yang dilayaninya, akan dipindahkan ke kuil & mengabdikan diri pada Buddha buat selama-lamanya.

2) MENJADI PERMAISURI.

Setelah Putera Li Zhi menaiki takhta menggantikan ayahandanya, beliau memakai gelaran nama Maharaja Gaozong & mengeluarkan perintah supaya Wu Zhen dipanggil kembali berkhidmat sebagai gundik di istana untuk melayaninya.

• Pada masa ini, isterinya, Permaisuri Wang & gundik pertamanya, Xiao bertungkus lumus menguruskan pertukaran Wu Zhen untuk kembali ke istana.

Akhirnya Wu Zhen kembali ke istana & menjadi gundik yang melayani Maharaja Gaozong.

• Dengan segala kecerdikkan yang ada pada dirinya, Wu Zhen dapat menempatkan dirinya kembali dalam posisi gundik istana yang paling disayangi oleh baginda & digelar oleh baginda sebagai Zhao Yi ( iaitu pangkat gundik yang kedua daripada kesembilan gundik yang disayangi ).

• Kiranya pada masa ini, posisi Wu Zhen adalah :

1) Permaisuri Wang.
2) Gundik pertama, Xiao.
3) Gundik kedua, Wu Zhen.

• Menurut pendapat lain, Wu Zhen bukan sahaja mengharapkan anugerah gelaran yang istimewa, melainkan beliau juga bernafsu untuk mendapatkan kuasa memerintah.

• Pada tahun 652 M, Wu Zhen melahirkan anak pertamanya & dinamakan sebagai Putera Li Hong lalu menyusul pada tahun 653 M, Wu Zhen melahirkan anak kedua yang dinamakan pula sebagai Putera Li Xian III.

• Dengan kelahiran dua orang putera hasil hubungan Maharaja Gaozong & Wu Zhen maka gundik Xiao diturunkan pangkat menjadi gundik kedua.

Walaupun gundik Xiao mempunyai seorang anak, tetapi bilangan anak yang dilahirkan oleh Wu Zhen membuatkan Maharaja Gaozong lebih menyayangi Wu Zhen, manakala Permaisuri Wang tidak dapat memberikan zuriat kepada Maharaja Gaozong.

• Permaisuri Wang & gundik Xiao yang cemburu dengan hubungan mesra diantara Maharaja Gaozong dan Wu Zhen merancang satu pakatan untuk menyingkirkan Wu Zhen daripada istana.

Tetapi pakatan ini disedari oleh Wu Zhen & beliau mula merancang strategi lain untuk menyingkirkan dahulu kedua orang ini dengan mengadu hal ini pada baginda.

• Pada tahun 654 M, Wu Zhen melahirkan seorang bayi perempuan.

• Wu Zhen mengambil kesempatan ini dengan membunuh bayi perempuannya sendiri & menciptakan suatu tuduhan yang mengatakan Permaisuri Wang berkomplot dengan gundik Xiao membunuh bayi perempuannya kerana mereka cemburu melihat kemesraan di antara Maharaja Gaozong dan Wu Zhen.

Kejadian ini sampai ke telinga Maharaja Gaozong & baginda menjatuhkan hukuman dibuang dari istana ke atas Permaisuri Wang serta gundik Xiao.

• Pendapat lain mengatakan pada masa ini, Permaisuri Wang yang merupakan isteri pertama baginda bersaing dengan Wu Zhen dalam menempati posisi untuk menjadi permaisuri yang tunggal.

• Setelah itu, Maharaja Gaozong menawarkan kepada Wu Zhen untuk menempati posisi permaisuri menggantikan Permaisuri Wang.

Dengan itu, pada tahun 655 M, Maharaja Gaozong berkahwin dengan Wu Zhen dan beliau menjadi permaisuri dengan memakai gelaran Permaisuri Wu Zetian.

• Setelah menjadi permaisuri, Wu Zhen mengupah seseorang untuk membunuh Permaisuri Wang & gundik Xiao setelah Maharaja Gaozong memberikan pengampunan kepada mereka berdua.

3) MENGAMBIL ALIH SEBAHAGIAN KUASA MEMERINTAH.

• Pada tahun 660 M, Maharaja Gaozong telah diserang penyakit mata & susulan itu juga, sebahagian badan baginda lumpuh.

• Wu Zhen mengambil kesempatan ini untuk mengambil alih sebahagian kuasa pemerintahan dengan menguruskan hal ehwal negara & mahkamah di bawah pengendaliannya serta Maharaja Gaozong merestui tindakan beliau.

• Dikatakan 90% segala hal negara diuruskan oleh Wu Zhen & ini menjadikan beliau sebagai de’facto pada peringkat pertama dengan kuasa yang setaraf dengan baginda sehingga pada tahun 705 M.

• Pada tahun 674 M, Maharaja Gaozong menukar gelaran dirinya kepada Tian Huang (Maharaja Syurga ) & Wu Zhen juga menukarkan gelaran dirinya kepada Tian Hou (Permaisuri Syurga.

Tetapi, rakyat menggelarkan mereka dengan penggilan nama Er Sheng (Dua Tuhan).

• Wu Zhen juga menjadi tulang belakang dalam kepimpinan merangka strategi perluasan kuasa Dinasti Tang dengan bersekutu dengan kerajaan Silla menumpaskan kerajaan Goguryoe dalam perang Goguryoe – Tang bermula dari tahun 645 M sehingga tahun 668 M di semenanjung Korea & berpaling pula menumpaskan kerajaan Silla dalam perang Silla-Tang dari tahun 674 M sehingga 679 M.

• Pada tahun 683 M, akhirnya Maharaja Guozong meninggal dunia & dengan pantas Wu Zhen mengangkat dua orang anaknya, Putera Li Xian III & Putera Li Dan sebagai pewaris takhta Dinasti Tang.

4) MENJADI PEMERINTAH.

• Putera Li Hong diangkat menjadi raja dengan gelaran Maharaja Ruizong tetapi kuasa memerintah masih dipegang oleh Wu Zhen – kuasa de’facto peringkat kedua.

Tetapi pada tahun 690 M, terjadi konflik kuasa & Maharaja Ruizong telah digulingkan dari takhta oleh Wu Zhen sendiri setelah baginda tidak mendengar perintah ibunya.

• Wu Zhen ingin mengangkat putera yang lain, Li Xian III untuk menjadi maharaja tetapi pada masa itu Li Xian III belum berminat untuk memangku tugas sebagai pemerintah kerana masih mentah & ini memberikan peluang untuk Wu Zhen mengangkat dirinya sebagai kaisar dengan alasan mengawal pemerintahan sementara menunggu Li Xian III layak memerintah negara.

• Pada tahun yang sama, Wu Zhen mengangkat dirinya sebagai maharaja dengan gelaran Kaisar Wu Zetian & baginda memulai kuasa pemerintahnnya yang pertama selama 3 tahun dengan kuku besi.

5) MEMUSNAHKAN KESEMUA MUSUHNYA.

• Period waktu 3 tahun pada masa awal pemerintahannya berjalan dengan keganasan & pembersihan musuh politiknya termasuk pembunuhan ke atas para pegawai istana & ahli keluarga yang menentangnya secara terang-terangan mahupun secara sembunyi.

• Wu Zhen menubuhkan pasukan perisik yang akan membantunya untuk menumpaskan kesemua musuhnya.

• Baginda membunuh kesemua 15 baris keturunan ahli keluarganya dengan cara memanggil mereka satu-persatu ke ruangan singgahsananya pada malam hari dan memberikan kepada mereka sebilah pisau atau pedang serta memerintahkan mereka supaya membunuh diri di hadapannya dengan tuduhan memfitnah Kaisar Wu Zhen.

• Padahal Wu Zhen sendiri mencipta tuduhan itu dengan memfitnah para tertuduh dengan bukti-bukti yang sengaja dikumpulkan oleh para perisik yang diupah olehnya sendiri.

Ada sebahagian para tertuduh yang sememangnya berniat mahu membunuh Wu Zhen diseksa dengan seksaan kejam dengan para perisiknya sendiri sebelum dibunuh.

• Dua orang perisik yang pernah bekerja dengannya, Wao Ganjun & Lai Junchen menuliskan sebuah catatan berkaitan bagaimana Wu Zhen mencipta tuduhan fitnah terhadap mangsanya & bagaimana cara seksaan serta pembunuhan yang dijalankan oleh mereka di dalam ‘Manual Pertuduhan’.

Salah satu seksaan yang paling tidak berperikemanusiaan adalah ‘Dying Swine Melancholy’ yang dimana anggota tubuh para mangsanya dikerat satu persatu & mereka disuruh menelan cebisan anggota badan itu serta mereka dibiarkan bergelumang di dalam sisa kumbahan mereka sendiri.

• Beberapa pemberontakan para bangsawan, para tentera, para pegawai istana juga berlaku & ianya berjaya dipatahkan dengan kebijakkan Wu Zhen.

• Menghapuskan seluruh pengaruh bangsawan yang berkuasa pada masa itu.

• Mengharamkan fahaman Confuciusme yang melarang perempuan untuk berkuasa & mengangkat agama Buddha serta fahaman Taoisme yang lebih menyokong kekuasaan seorang wanita diperbolehkan.

6) MENUBUHKAN DINASTI SENDIRI.

• Setelah menjalankan 3 tahun pemerintahan dengan kekejaman maka pada tahun 693 M, Wu Zhen menubuhkan dinasti sendiri menggantikan Dinasti Tang iaitu Dinasti Zhou.

7) PEMBAHARUAN WU ZHEN.

• Wu Zhen juga ialah seorang wanita yang berani melakukan pembaharuan. Ketika di zaman pemerintahannya, beliau melakukan banyak pembaharuan termasuk di dalam bidang pendidikan, ekonomi, pemerintahan & pertahanan negara.

• Di bidang pendidikan, Wu Zhen menaiktaraf sistem peperiksaan Keju yang pada asalnya telah diasaskan sejak zaman Dinasti Sui.

Para pegawai yang dilantik oleh Wu Zhen diwajibkan untuk menduduki peperiksaan ini sebelum ditawarkan bekerja dalam pemerintahannya.

• Peperiksaan ini diadakan secara besar-besaran di seluruh sekolah mahupun institusi tinggi & sesiapa yang berjaya melepasi ujian ini akan dilantik menjadi pegawai kerajaan mengikut bidang keahlian yang telah ditetapkan.

• Wu Zhen memanggil atau menjemput seluruh ahli cendekiawan dari pelbagai wilayah untuk bertandang ke negaranya & bakat mereka amat diperlukan Wu Zhen dalam melicinkan sistem pentadbirannya.

Setiap ahli cendekiawan yang terpilih akan dilantik menjadi pegawai kerajaan selepas mereka melalui proses peperiksaan.

Para ahli cendekiawan yang terpilih akan dianugerahkan dengan pelbagai hadiah, pangkat kebesaran & ahli keluarganya akan diberikan penghormatan yang besar serta istimewa dari Wu Zhen.

• Di dalam bidang ekonomi, Wu Zhen menaiktaraf sektor pertanian dengan memberikan tanah percuma kepada rakyatnya untuk bercucuk tanam & menurunkan bayaran cukai.

• Wu Zhen akan melantik pegawai yang terpilih untuk mentadbir wilayah-wilayah yang ditetapkan khas untuk pertanian & pegawai yang berjaya menaikkan hasil pertanian dengan banyak di kawasan yang ditadbir olehnya akan diberikan ganjaran berupa hadiah tanah atau harta dari Wu Zhen.

Dicatatkan, pada zaman pemerintahan Wu Zhen, hasil pertanian meningkat secara drastik dengan peningkatan dari angka 3.8 juta ke angka 6.2 juta.

• Wu Zhen yang anti-rasuah akan memecat atau menghukum bunuh ke atas mana-mana pegawai kerajaan yang diketahui sengaja menaikkan kadar bayaran cukai kepada rakyatnya.

Ini membuatkan kekuatan ekonomi pada zaman pemerintahan Wu Zhen stabil, bekalan makanan yang mencukupi & tiada kebuluran yang terjadi.

• Di bidang pembangunan, Wu Zhen membina atau menaiktaraf bangunan yang sedia ada seperti hospital, kawasan persinggahan para pedagang dari luar, kawasan perdagangan & kawasan penempatan penduduk.

• Di bidang pertahanan negara, Wu Zhen menaiktaraf sistem ketenteraan dengan melantik para tentera yang paling banyak berjasa, cekap & mahir menjadi jeneral perang.

Wu Zhen juga memecat jeneral perang yang suka berfoya-foya, membuatkan kekacauan di dalam masyarakat atau menjadi pengkhianat.

Jeneral yang diketahui berkhianat kepadanya akan ditangkap, diseksa & dibunuh dengan kejam.

• Wu Zhen tidak memandang status ahli keluarga mereka melainkan beliau hanya memandang kepada bakat tentera yang paling banyak memberikan idea dalam merangka strategi peperangan & pertahanan.

• Beliau juga memperbaiki hubungan dengan negara lain seperti menjalinkan hubungan diplomatik dengan negara-negara yang berada di sekitarnya.

• Setelah memperbaiki hubungan di antara negara-negara di China & menguatkan pertahanan negara di benteng utara dan selatan, Wu Zhen membuka kembali Jalur Sutera yang biasa digunakan oleh para pedagang yang datang dari negara bahagian Timur & Barat ke negara China.

• Wu Zhen dengan kekuasaan yang mutlak & kecekapannya dalam mentadbir dinasti baharunya dengan pelbagai pembaharuan membuatkan para musuhnya sentiasa berjaga-jaga dengan segala tindak tanduknya.

8) PENETAPAN PEWARIS TAKHTA.

• Pada musim sejuk tahun 704 M, Wu Zhen mula jatuh sakit.

• Sakitnya semakin parah pada tahun berikutnya,705 M ketika musim bunga.

Berikutan sakitnya yang semakin parah, para menteri memaksa beliau untuk turun dari takhta.

• Wu Zhen mengangkat anaknya, Li Xian III sebagai pewaris takhta pada tanggal 23 Februari 705 M dengan memakai gelaran Maharaja Zhangzong.

Maharaja Zhangzong menghapuskan kembali nama Dinasti Zhou & menggantikan semula dengan nama Dinasti Tang.

• Pada keesokan harinya, 24 Februari 705 M, di bawah arahan Maharaja Zhanzhong, Wu Zhen telah dipindahkan dari istananya ke istana Shangyang.

• Wu Zhen menghabiskan sisa hidupnya di istana Shangyang sehingga pada tanggal 16 Disember 705 M, beliau telah meninggal dunia setelah lama menderita penyakit dalaman.

• Wu Zhen dimakamkan di permakaman diraja di Makam Qianling berdekatan dengan makam suaminya, Maharaja Gaozong.

Kedua makam ini berhampiran dengan kota Chang’an di atas bukit Liang.

PENDAPAT LAIN

1) Dalam kes pembunuhan ke atas anaknya, Wu Zhen sebenarnya tidak membunuh anaknya melainkan anaknya mati disebabkan sesak nafas atau keracunan udara yang bercampur dengan karbon monoksida kerana pada masa itu, ruangan bilik di istana dipanaskan dengan pembakaran arang & sistem saluran udara di istana pada waktu itu sangat buruk.

2) Anaknya memang mati dibunuh oleh Permaisuri Wang kerana perasaan dengki & peristiwa ini disaksikan oleh para gundik yang lain.

Gundik-gundik ini menjadi saksi di hadapan Maharaja Gaozong ketika kes pembicaraan di mahkamah.

3) Wu Zhen menggunakan ramuan racun yang diperbuat dari badan ulat sutera & mencampurkan ramuan ini ke dalam bancuhan susu.

Pendapat lain juga mengatakan, Wu Zhen menggunakan sejenis bulu burung ‘rare’ untuk membunuh anaknya.

4) Wu Zhen juga bukan sahaja merupakan seorang kaisar perempuan pertama melainkan sebelum pemerintahannya terdapat dua orang lagi kaisar perempuan yang pernah memerintah iaitu, Permaisuri Yuan Shi dari Dinasti Wei Utara & Permaisuri Chen Shuozhen dari Dinasti Wan.

Tetapi pendapat lain menyanggah kenyataan ini kerana dua permaisuri ini hanya sebagai de’facto atau sebagai simbol tanpa kuasa memerintah.

5) Pada tahun 690 M, bersamaaan Wu Zhen membina dinasti baharunya, Dinasti Zhou, beliau memakai gelaran Huangdi.

Gelaran Huangdi hanya pernah dipakai oleh Maharaja Qin Shi Huang dari Dinasti Qin.

6) Sepanjang tempoh pemerintahannya, Wu Zhen mengenakan jubah diraja berwarna kuning keemasan & dia merupakan satu-satunya perempuan yang menyarungkan jubah ini.

7) Wu Zhen membunuh anaknya, Maharaja Raizong dengan meracuninya.

Pendapat lain juga mengatakan, Wu Zhen membunuh Maharaja Raizong dengan kaedah ‘bunuh diri’ di ruangan singgahsana istana.

Kesimpulannya, tempoh waktu pemerintahan Wu Zhen dikenali sebagai tempoh pembaharuan di dalam pelbagai bidang, negaranya mencapai waktu kemakmuran yang tinggi & beliau merupakan satu-satunya kaisar perempuan yang berjaya mengawal kuasa tanpa dari telunjuk orang lain. Wu Zhen juga dikenali di dunia sebagai ‘Cleopatra dari China’.

Sumber Rujukan :

1) Lam Woo-Kong, Empress Wu Zetian: An Example of Female Power Which Remains Relevant Today, South China Morning Post, 15 Dis.2016.

2) Empress Wu Zetian in Fiction & in History, Dora Shu-Famg Dien, 2003.

3) The Ideal Chinese Political Leader : A Historical & Cultural Perspective, Xuezhi Guo.

Sumber gambar : Empress of China – Drama.

– TAMAT –


Apa Yang Kita Perlu Tahu Mengenai Varian Lambda?

Selain varian Delta Plus yang mula muncul antara bulan April hingga Jun lalu, para saintis telah mengeluarkan amaran bahaya berkait dengan salah satu varian yang tergolong di dalam kelas ‘Variant of Interest’ (VOI); iaitu varian Lambda.

Sebagai info, varian Lambda (C.37) mula tular pada bulan Disember tahun 2020. Sekurang-kurangnya 41 buah negara telah mencatatkan jangkitan COVID-19 versi varian Lambda sejak kes pertama direkodkan di negara Peru.

Menurut laporan reuters.com yang bertarikh 3 Ogos 2021, kajian awal daripada sekumpulan pakar yang berpusat di Jepun mendapati bahawa; varian Lambda sedia ada dilaporkan telah bermutasi lalu membentuk beberapa varian baharu.

Sama seperti kes varian Delta (B.1.617.2) yang bermutasi sehingga membawa kepada pembentukan varian Delta Plus (AY.1 / B.1.617.2.1), proses mutasi itu juga berlaku di salah satu komponen terpenting yang terdapat pada struktur virus SARS-CoV-2; yakni ‘spike-protein’.

Berdasarkan kertas kajian awal yang diterbitkan oleh laman biorxiv.org, antara mutasi varian Lambda yang baru terbentuk baru-baru ini ialah; (1) Mutasi RSYLTPGD246-253N, (2) Mutasi 260 L452Q, dan (3) Mutasi F490S.

Kajian awal saintis Jepun yang berjudul ‘SARS-CoV-2 Lambda variant exhibits higher infectivity and immune resistance’ itu turut melaporkan bahawa; kesemua mutasi tersebut dipercayai mampu mengurangkan tahap keberkesanan (eficacy) vaksin di dalam pembentukan imuniti.

Dalam pada itu, terdapat dua mutasi tambahan (additional mutation) lain yang dinamakan sebagai; Mutasi T761 dan Mutasi L452Q. Kedua-dua mutasi ini dikatakan mampu menjadikan varian Lambda amat mudah dijangkiti (highly infectious) berbanding varian lain, apatah lagi virus SARS-CoV-2 ‘original’.

Walau bagaimanapun, kesemua dapatan itu masih berada di peringkat awal dan tidak bersifat konklusif, sekali gus memerlukan kajian lanjutan secara lebih menyeluruh; memandangkan ia belum lagi diterbitkan sebagai ‘peer-reviewed journal’.

Jika kita meneliti statistik terbitan portal gisaid.org, setakat 9 Ogos 2021; Chile adalah negara yang merekodkan jangkitan varian Lambda tertinggi di dunia dengan jumlah sebanyak 1268 kes.

Peru berada pada kedudukan kedua tertinggi dengan 897 kes, diikuti Amerika Syarikat (841), Ecuador (185), Mexico (171), Sepanyol (130), Argentina (109), Jerman (100), Perancis (49) dan Colombia (31).

Daripada 48 buah negara di Benua Asia, hanya Israel Laknatullah (25 kes) dan Jepun (1 kes) sahaja yang dilaporkan mencatatkan kes jangkitan daripada varian Lambda.